140 warga Duyong hadiri pendengaran awam isu banjir, sampah

DUYONG 20 Jun – Seramai 140 penduduk di dalam kawasan Dewan Undangan Negeri (DUN) Duyong hadir pada Program Pendengaran Awam “Sejahterakan Bandarayaku” #DuyongKita siri 1/2022, semalam.

Program libat urus anjuran Majlis Bandaraya Melaka Bersejarah itu diadakan bertujuan bagi memberi penerangan kepada segala permasalahan dan isu setempat yang berlaku di kawasan itu.

Selain MBMB, antara agensi yang menyertai dan menjayakan program berkenaan ialah Jabatan Pengairan dan Saliran (JPS), Perbadanan Pengurusan Sisa Pepejal dan Pembersihan Awam (SWCorp), Polis Diraja Malaysia (PDRM) dan Pejabat Daerah dan Tanah Melaka Tengah (PDTMT).

Selepas ini, MBMB dijadual mengadakan sesi libat urus bersama warga DUN Banda Hilir yang dijadual pada 26 Jun (Ahad) bertempat di Medan Samudera MBMB Banda Hilir.


PRN Johor: Pemberian vaksin COVID-19 tidak wajar jadi bahan kempen

ISKANDAR PUTERI, 5 Mac – Program pemberian vaksin COVID-19 secara percuma kepada rakyat tidak wajar dijadikan bahan untuk berkempen pada Pilihan Raya Negeri (PRN) Johor, kata Menteri Kesihatan Khairy Jamaluddin.

Beliau berkata ini kerana vaksinasi di bawah Program Imunisasi COVID-19 Kebangsaan (PICK) itu merupakan inisiatif Kerajaan Persekutuan dan bukan daripada parti-parti politik tertentu.

“Mungkin mereka mahu kata sebagai wakil dalam kerajaan, namun kita pun boleh ambil kredit yang sama. Tak perlu jadikan sebagai bahan kempen PRN,” katanya kepada pemberita selepas melawat Pusat Arahan Barisan Nasional Iskandar Puteri di sini hari ini.

Beliau berkata demikian ketika ditanya mengenai kempen sebuah parti yang didakwa menggunakan papan iklan berkaitan vaksin percuma dan menyatakan program berkenaan merupakan inisiatif parti tersebut.

Sementara itu, Khairy yang juga Ahli Parlimen Rembau berkata semua pihak termasuk parti politik yang bertanding pada PRN Johor diingatkan supaya bersaing secara sihat dan tidak memandang remeh terhadap parti-parti baharu.

Timbalan Ketua UMNO Bahagian Rembau itu berkata penghormatan perlu diberikan kepada parti-parti baharu kerana setiap parti yang bertanding pada pilihan raya kali ini mempunyai idea dan matlamat tersendiri.

“Kita jangan pandang rendah… semua parti mempunyai idealisme dan visi termasuk Parti Ikatan Demokratik Malaysia (MUDA), Parti Pejuang Tanah Air (Pejuang) dan Parti Warisan… semua ada maruah sendiri begitu juga Pakatan Harapan dan Perikatan Nasional, jadi tidak perlu kita meremehkan usaha mereka.

“Semua ada pentas yang sama rata untuk meraih undi daripada rakyat, tidak perlu kita memperlekehkan mana-mana pihak… Kita buat secara sihat, kementerian pun mengesyorkan prosedur operasi standard (SOP) yang agak baik, selamat maju jaya kepada semua,” katanya.


SME Corp bantu usahawan DMDI tembusi pasaran Arab Saudi

AYER KEROH 3 Oktober- SME Corporation Malaysia (SME Corp) akan membantu usahawan tempatan menembusi pasaran Arab Saudi yang dijangka bermula  tahun hadapan.

Pengerusi SME Corp Malaysia, Datuk Seri Syed Hussien Al Habshee berkata, perkara itu kini dalam peringkat perbincangan dan dijangka dilaksanakan sebelum Ramadan.

“Pihak kami menyerahkan kepada Yayasan Dunia Melayu Dunia Islam (DMDI) memilih usahawan tempatan bagi menembusi pasaran di Arab Saudi nanti,” katanya pada sidang media Program Kerjasama Strategik Memperkasa Keusahawanan dan Perusahaan Mikro, Kecil dan Sederhana (PMKS) SME Corporation Malaysia (SME Corp) bersama Dunia Melayu Dunia Islam (DMDI) di sebuah hotel Ayer Keroh, di sini, hari ini.

Program tersebut dirasmikan oleh Yang di-Pertua Negeri Tun Seri Setia Mohd Ali Mohd Rustam dan hadir sama Ketua Pegawai Eksekutif SME Corp Malaysia Rizal Nainy serta Pengerusi Yayasan DMDI Senator Datuk Mohd Ridhwan Mohd Ali.

Sementara itu Mohd Ridhwan Mohd Ali berkata, perkara itu akan dibincangkan pada Konvensyen DMDI dijadualkan berlangsung di Kemboja Mac depan yang menghimpunkan usahawan daripada 23 buah negara.


Bekalan ayam mencukupi sempena Aidiladha

SERDANG, 4 Jun – Isu bekalan ayam dijangka selesai dalam tempoh sebulan, kata Ketua Pengarah Jabatan Perkhidmatan Veteriner (DVS) Datuk Dr Norlizan Mohd Noor, yang juga menjangkakan bekalan ayam mencukupi sempena sambutan Aidiladha bulan hadapan.

Beliau berkata ia susulan intervensi dan sesi libat urus rentas agensi yang turut melibatkan pemain industri bagi mengetahui permasalahan utama berkaitan bekalan ayam.

“Kita dapat komitmen iaitu mereka komited untuk tingkatkan pengeluaran. Kita dalam proses pemulihan,” katanya kepada pemberita selepas sambutan Hari Veterinar Sedunia peringkat kebangsaan 2022 di sini, hari ini.

Beliau berkata terdapat pelbagai faktor yang menyebabkan bekalan ayam berkurangan dalam negara dalam tempoh dua minggu lepas, antaranya faktor perubahan cuaca, penyakit sampar ayam atau ‘Newcastle Disease’ (ND) serta proses vaksinasi ayam yang tidak mengikut jadual sepatutnya.

Menurut Norlizan, hampir 80 peratus penternak ayam dalam negara menggunakan sistem reban ayam terbuka, yang antara lain terdedah kepada pencemaran bau dan lalat, dan hanya segelintir menggunakan sistem reban ayam tertutup dengan penggunaan teknologi optimum.

Bagi perolehan sumber import ayam, Norlizan berkata DVS dengan kerjasama Jabatan Kemajuan Islam Malaysia (Jakim) telah bergerak ke beberapa negara, bagi tujuan pengauditan rumah sembelih.

“Jika mereka memenuhi syarat yang ditetapkan, negara akan mendapat sumber ayam yang lebih banyak pada harga kompetitif bagi keperluan pengguna,” katanya.

Sementara itu, Ketua Setiausaha Kementerian Pertanian dan Industri Makanan (MAFI) Datuk Haslina Abdul Hamid turut mengesahkan, isu bekalan ayam kurang di beberapa lokaliti yang dilaporkan sebelum ini, beransur pulih.

Terdahulu, Haslina ketika berucap pada majlis perasmian sambutan itu berkata MAFI menerusi DVS, menyusun pelbagai strategi bagi menjaga kebajikan haiwan termasuk dalam membendung penyakit yang menyerang ternakan dan memastikan bekalan makanan daripada hasilan haiwan sentiasa mencukupi.

Kerajaan juga, katanya bersetuju mewujudkan Lembaga Ruminan Negara yang berperanan memastikan industri ruminan sentiasa berdaya saing, dan dapat menampung permintaan bekalan daging, susu, dan produk tenusu dalam negara.- BERNAMA


Bomba Selangor berjaya gagalkan 32 cubaan bunuh diri

SHAH ALAM, 13 Mei – Jabatan Penyelamat dan Bomba Malaysia (JPBM) Selangor menerima sebanyak 38 panggilan berhubung kes cubaan bunuh diri sejak awal tahun ini hingga semalam, dan daripada jumlah itu pihak bomba berjaya menggagalkan 32 cubaan.

Pengarah JPBM Selangor Norazam Khamis berkata enam lagi kes menyaksikan individu yang terlibat tidak dapat diselamatkan, dan meninggal dunia di tempat kejadian.

Beliau berkata pihaknya memandang serius dengan kekerapan panggilan berkenaan cubaan bunuh diri yang boleh dikatakan agak tinggi, menjangkau hampir setiap minggu, dan kebanyakan mereka yang terlibat didapati menghadapi masalah berkaitan percintaan, mental dan kewangan.

“Ini kita tahu ketika proses memujuk dan menenangkan mereka… majoriti daripada mereka adalah warga tempatan yang berumur dalam lingkungan 20 hingga 30 tahun,” katanya pada pemberita di Majlis Jalinan Mesra Aidilfitri Jabatan Bomba dan Penyelamat Malaysia (JBPM) Negeri Selangor di sini hari ini.

Sementara itu mengulas pengumuman Jabatan Meteorologi mengenai Monsun Barat Daya yang dijangka melanda negara dari 5 Mei hingga September ini mengakibatkan taburan hujan dijangka rendah, Norazam berkata pihaknya sedang giat melakukan pemantauan di kawasan-kawasan titik panas pembakaran terbuka sekitar Selangor dalam menghadapi sebarang kemungkinan.

“Antara lokasi lebih kerap dilakukan pemantauan ialah kawasan di Hutan Simpan Kuala Langat Selatan, Kuala Langat; kawasan hutan di Bestari Jaya, Kuala Selangor dan kawasan pertanian Johan Setia di Klang,” katanya.


Beruang matahari mati dipercayai dilanggar kenderaan

SEREMBAN, 29 Dis – Seekor beruang matahari jantan yang sesat daripada kawasan habitatnya ditemukan mati di dalam longkang di Jalan Ulu Bendul, Bukit Putus arah Seremban dipercayai selepas dilanggar sebuah kenderaan, malam tadi.

Pengarah Jabatan Perlindungan Hidupan Liar dan Taman Negara (Perhilitan) Negeri Sembilan, Nurul Ermi Ramli berkata bangkai beruang dewasa seberat kira-kira 85 kilogram itu ditemukan pegawai Perhilitan Daerah Jempol pada 9.10 malam.

“Haiwan itu dipercayai tersasar daripada habitatnya dan kawasan sekitar ia ditemukan mati itu menjadi kawasan rayau bagi hidupan liar kerana berdekatan Hutan Simpan Angsi dan Hutan Simpan Berembun,” katanya ketika dihubungi Bernama di sini hari ini.

Justeru, beliau menasihatkan orang ramai supaya lebih berhati-hati ketika memandu di kawasan berdekatan hutan selain segera melaporkan kepada pihak berkuasa sekiranya terjumpa hidupan liar yang sesat daripada kawasan habitatnya.

Nurul Ermi berkata pada tahun ini, pihaknya telah menyelamatkan seekor beruang yang keluar daripada kawasan hutan dan dihantar ke kawasan perlindungan Perhilitan.

Dalam pada itu, komander operasi Balai Bomba dan Penyelamat Seri Menanti Mohd Syazwan Saidy berkata lima anggota bergegas ke lokasi kejadian kira-kira 8.45 malam selepas dimaklumkan terdapat kemalangan melibatkan sebuah kenderaaan jenis volkswagen yang cuba mengelak seekor beruang.

“Bagaimanapun kedua-dua pemandu dan penumpang lelaki masing-masing berusia 41 dan 43 tahun itu tidak mengalami kecederaan dan kenderaan mereka hanya pecah dan kemek di bahagian enjin hadapan,” katanya.

Menurutnya, menerusi maklumat orang awam terdapat tiga ekor beruang berkeliaran sewaktu kejadian namun hanya seekor daripadanya dijumpai mati akibat dilanggar di lokasi terbabit. – BERNAMA


PRK Batu Sapi akan diadakan bagi isi kekosongan penyandangnya – SPR

KUALA LUMPUR 6 Okt. – Suruhanjaya Pilihan Raya (SPR) akan mengadakan satu pilihan raya kecil (PRK) bagi mengisi  kekosongan kerusi Parlimen Batu Sapi, Sabah susulan kematian penyandangnya Datuk Liew Vui Kong pada 2 Okt lepas.

“SPR mendapat notis kekosongan luar jangka kerusi parlimen tersebut daripada Yang Dipertua Dewan Rakyat Datuk Azhar Azizan Harun hari ini. Justeru itu, SPR akan mengadakan mesyuarat khas pada Selasa, 13 Okt ini,” demikian menurut SPR dalam kenyataan hari ini.

Mesyuarat khas yang dijadualkan pada 10 pagi di Ibu Pejabat SPR di Putrajaya akan dipengerusikan oleh Pengerusi SPR Datuk Abdul Ghani Salleh bagi membincangkan tarikh-tarikh penting PRK seperti writ pilihan raya, hari penamaan calon, hari pengundian, daftar pemilih yang akan digunakan dan persiapan lain bagi PRK tersebut


Surat kebenaran beroperasi agensi di bawah KeTSA sah hingga 28 Jun

PUTRAJAYA 14 Jun – Surat kebenaran beroperasi yang dikeluarkan sebelum ini bagi sektor-sektor di bawah Kementerian Tenaga dan Sumber Asli (KeTSA) masih boleh diterima pakai sehingga 28 Jun ini (2021), demikian menurut Menteri Tenaga dan Sumber Asli Datuk Seri Dr Shamsul Anuar Nasarah.

Beliau dalam kenyataan hari ini berkata surat kebenaran beroperasi itu sebelum ini dikeluarkan oleh Jabatan Perhutanan Semenanjung Malaysia (JPSM), Jabatan Perlindungan Hidupan Liar dan Taman Negara (PERHILITAN), Jabatan Mineral dan Geosains (JMG), Suruhanjaya Tenaga (ST) dan Pihak Berkuasa Pembangunan Tenaga Lestari Malaysia (SEDA).


Segerakan program imunisasi berkelompok untuk penggiat industri kreatif

KUALA LUMPUR 22 Jun – Persatuan Pengarah Filem Malaysia (FDAM) merayu kerajaan agar segera melaksana program imunisasi berkelompok untuk penggiat industri kreatif yang turut menyumbang kepada usaha menangani pandemik COVID-19 secara langsung mahupun tidak langsung.

Presidennya, Dr Ahmad Ibrahim berkata penggiat industri itu terdiri daripada semua pekerja yang terlibat dalam bidang penerbitan drama, filem cereka, iklan, dokumentari dan berita sama ada di stesen penyiaran mahupun syarikat persendirian.

“Stesen televisyen perlu menyiarkan program baharu sama ada drama, hiburan atau dokumentari terutama yang membawa mesej berkaitan COVID-19. Walaupun stesen TV boleh menerbitkan sendiri program mereka, ia tidak mencukupi. Banyak program perlu diperoleh daripada luar terutama drama dan iklan.

“Dalam keadaan tanpa vaksinasi pasti sukar bagi stesen atau penerbit luar untuk membuat dan membekalkan program baharu kerana risiko jangkitan akan berlaku dalam kalangan pekerja yang tidak diberi vaksin,” katanya dalam kenyataan hari ini.

Namun, beliau berkata isu paling utama ialah kelangsungan hidup penggiat industri yang bergantung 100 peratus kepada kerja penerbitan sebagai mata pencarian, dengan lebih 90 peratus daripada mereka merupakan karyawan bebas yang tidak mempunyai pendapatan tetap.

“Sepatutnya rangka perancangan vaksin berkelompok ini diwujudkan dan pusat pemberian vaksin khusus untuk media dan penggiat seni ditubuhkan dua bulan lepas,” katanya.


Banjir kilat dijangka landa enam negeri dalam tempoh 24 jam

Berdasarkan notis PRABN yang dikeluarkan 7 pagi ini,  kawasan terlibat di Johor ialah Kota Tinggi sekitar Sedili Kechil dan Ulu sungai Sedili Besar, Muar (Bandar, Bandar Maharani dan Jalan Bakri) serta Mersing (Bandar Padang Endau).

Di Pahang, tiga daerah terlibat iaitu Kuantan sekitar Bandar Kuantan, Hulu Kuantan, Kuala Kuantan, Pulau Manis dan Sungai Karang, Maran (Pekan) serta Pekan (Bebar, Pekan dan Langgar).

Sementara itu, di Perak dua daerah dan kawasan sekitar yang dijangka terjejas ialah Bagan Datuk (Pekan Simpang Empat) dan Hilir Perak (Durian Sebatang) manakala di Selangor membabitkan Klang.

Bagi Terengganu pula, kawasan diramal terjejas adalah Marang (Bukit Payung) dan Kuala Terengganu (Batu Buruk, Chendering dan Kuala Terengganu) manakala di Sabah ialah Tuaran (Kampung Berungis dan Pekan Tenghilan).

Notis kesiapsiagaan itu dikeluarkan bagi membolehkan semua penduduk terutama di kawasan berisiko berwaspada dengan kemungkinan berlaku banjir kilat dalam tempoh tersebut.

“Sila patuhi arahan pihak berkuasa atau agensi-agensi pengurusan bencana banjir. Sila layari laman sesawang https://publicinfobanjir.water.gov.my atau Facebook @PublicInfoBanjir dan Twitter @JPS_InfoBanjir untuk maklumat lanjut dari semasa ke semasa,” menurut notis itu. – BERNAMA


Pembenihan awan jika benar-benar perlu

AYER LIMAU 31 Mei – Pembenihan awan hanya akan dilaksanakan jika paras air di empangan dan kolam takungan utama di Negeri Melaka berada pada paras yang membimbangkan.

Exco Kerja Raya, Infrastruktur, Kemudahan Awam dan Pengangkutan negeri, Datuk Hameed Mytheen Kunju Basheer berkata, alternatif itu sememangnya termasuk dalam perancangan jika Melaka berdepan masalah bekalan air.

Katanya, berdasarkan paras semasa di empangan dan kolam takungan utama, bekalan air bagi Negeri Melaka dijangka mampu bertahan hingga November ini.

“Namun Kerajaan Negeri meminta semua pihak untuk bersama-sama mengamalkan langkah penjimatan air, jika tidak dikhuatiri kita tidak dapat bertahan hingga November seperti dijangka.

“Empangan Durian Tunggal pada hari ini (semalam) merosot sedikit kepada 70 peratus namun empangan Asahan dan Jus masih kekal 99 peratus,” katanya selepas meminjau perkembangan Projek Takungan Air Pinggiran Sungai (TAPS) di Kampung Sungai Jernih, di sini, semalam.

Beliau berkata, antara alternatif bagi memastikan bekalan air di Negeri Melaka tidak terjejas adalah dengan menambah jumlah pam saluran air dari Sungai Muar, Johor.

“BKSA Melaka telah berbincang dengan BKSA Johor untuk menambahkan satu lagi pam. Ketika ini tiga unit pam digunakan untuk menyalurkan air ke Empangan Durian Tunggal,” katanya.


Tingkat keselamatan PKRC, bendung kejadian tidak diingini- Mohd Redzuan

SUNGAI UDANG 13 Feb. – Kerajaan akan meningkatkan kawalan keselamatan di 391 Pusat Kuarantin dan Rawatan COVID-19 Berisiko Rendah (PKRC) di seluruh negara bagi mengelakkan sebarang kejadian tidak diingini berlaku.

Menteri di Jabatan Perdana Menteri (Tugas-tugas Khas) Datuk Seri Mohd Redzuan Md Yusof berkata, ia termasuk menambah anggota Angkatan Pertahanan Awam Malaysia (APM) di PKRC yang masih beroperasi dan aktif.

“Situasi ini mampu menjamin PKRC bagi memberi fokus untuk menyediakan perkhidmatan kesihatan terbaik kepada pesakit COVID-19 tanpa terpalit dengan kes-kes negatif seperti itu.

“Walaupun ini biasa, namun kita tidak boleh leka dan anggota di situ akan membuat lebih kerap kawalan dan sebagainya,” katanya selepas menyempurnakan program penyampaian Kit Bantuan Makanan Agensi Pengurusan Bencana Negara (NADMA) dalam tempoh Perintah Kawalan Pergerakan(PKP) 2.0 bagi golongan terjejas di Parlimen Tangga Batu di Kompleks Japerun Sungai Udang di sini.

Mohd Redzuan diminta mengulas laporan media mengenai dua lelaki ditahan polis selepas disyaki mencuri empat unit telefon bimbit milik pesakit di PKRC Taman Ekspo Pertanian Malaysia Serdang (MAEPS) di Selangor.


Malaysia-Vietnam tingkat kerjasama dua hala diplomatik, undang-undang, buruh, berita

HANOI, 21 Mac – Perdana Menteri Datuk Seri Ismail Sabri Yaakob dan rakan sejawatnya dari Vietnam Pham Minh Chinh hari ini menjadi saksi kepada usaha-usaha meningkatkan kerjasama dua hala dalam latihan diplomatik, aktiviti perundangan, perburuhan dan pertukaran berita antara dua negara.

Kedua-dua pemimpin berkenaan menyaksikan pertukaran dokumen-dokumen berkaitan yang ditanda tangani sebelum ini, dalam majlis khas yang berlangsung di Pejabat Kerajaan di sini.

Pada majlis itu Menteri Luar Malaysia Datuk Seri Saifuddin Abdullah bertukar dokumen surat niat berhubung kerjasama dalam latihan diplomatik dengan rakan sejawatannya dari Vietnam Bui Thanh Son, manakala kerjasama perburuhan, pengambilan serta penghantaran pulang pekerja melibatkan pertukaran dokumen dengan menteri negara itu, Dao Ngoc Dung.

Peguam Negara Tan Sri Idrus Harun pula saling bertukar dokumen yang berkaitan aktiviti kerjasama perundangan dengan Menteri Keadilan Vietnam Le Thanh Long,

Sementara itu Ketua Pengarang Pertubuhan Berita Nasional Malaysia (BERNAMA) Khairdzir Md Yunus dan “General Director” Agensi Berita Vietnam (VNA) Vu Viet Trang turut bertukar dokumen mengenai perjanjian kerjasama profesional berkaitan pertukaran berita, gambar, kepakaran teknikal dan latihan ke dalam program kerjasama mereka.

Terdahulu kedua-dua pemimpin dan delegasi dari kedua-dua negara berbincang mengenai pelbagai kerjasama, antaranya dalam bidang ekonomi dan perdagangan, isu serantau dan antarabangsa, bagi meningkatkan perhubungan dua hala.

Perdana Menteri menggunakan sepenuhnya bahasa kebangsaan sepanjang mesyuarat yang berlangsung hampir dua jam itu yang yang kemudiannya diterjemah ke dalam Bahasa Inggeris.

Pagi tadi Perdana Menteri yang dalam rangka lawatan rasmi dua hari ke Vietnam, disambut dengan hamparan permaidani merah dan diberikan sambutan rasmi sebaik tiba di perkarangan Istana Presiden di sini, dan ketibaan beliau disambut oleh Chinh.

Pada sebelah petang, Perdana Menteri dijadualkan mengadakan perjumpaan dengan Presiden Vietnam Nguyen Xuan Phuc, diikuti perjumpaan dengan Setiausaha Agung Parti Komunis Vietnam Nguyen Phu Trong, dan kemudiannya bertemu Pengerusi Dewan Rakyat (Chairman of the National Assembly)  Vuong Dinh Hue.

Ismail Sabri yang tiba semalam dijadualkan berlepas pulang ke Kuala Lumpur pagi Selasa selepas mengadakan persidangan media dengan media Malaysia. – BERNAMA


Ahmad Fuzi dilantik Yang di-Pertua Negeri Pulau Pinang ke-8

GEORGE TOWN 12 April. – Tan Sri Datuk Ahmad Fuzi Abdul Razak dilantik sebagai Tuan Yang Terutama (TYT) Yang di-Pertua Negeri Pulau Pinang ke-lapan menggantikan Tun Datuk Seri Utama Dr. Abdul Rahman Abbas.

“Baginda bertitah perkenan bahawa Tan Sri Datuk Ahmad Fuzi Abdul Razak dilantik sebagai TYT Yang di-Pertua Negeri Pulau Pinang ke-lapan,” katanya di sini.

“Kerajaan Negeri Pulau Pinang akan menguruskan segala upacara dan istiadat pelantikan sebaik mungkin mengikut prosedur operasi standard (SOP) digariskan dalam tempoh Perintah Kawalan Pergerakan (PKP),” katanya.

“Sesungguhnya segala jasa dan amanat yang diberikan oleh Tun Datuk Seri Utama Dr. Abdul Rahman Abbas kepada saya dan Kerajaan Negeri Pulau Pinang akan senantiasa menjadi pedoman serta panduan dalam usaha untuk terus meletakkan kecemerlangan negeri Pulau Pinang di persada dunia,” katanya.

Kini, anak kelahiran Pulau Pinang itu adalah Ketua Setiausaha World Islamic Economic Forum Foundation (WIEF) serta menjawat beberapa jawatan lain di pelbagai organisasi dalam dan luar negara.

Terdahulu, Kon Yeow bersama-sama Setiausaha Kerajaan Negeri, Datuk Abdul Razak Jaafar dan Pegawai Undang-Undang Negeri, Datuk Norazmi Mohd. Narawi mengunjungi kediaman rasmi Abdul Rahman di Seri Mutiara pada 12.30 tengah hari tadi bagi memaklumkan mengenai warkah yang diterima.


Kesal, dukacita kejadian buli di sekolah – Tengku Hassanal

PEKAN, 14 Dis – Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah hari ini menzahirkan rasa kesal dan dukacita dengan kejadian buli yang dilaporkan berlaku di sekolah di negeri itu baru-baru ini.

Baginda bertitah kejadian buli yang didakwa berlaku di Rompin, Maran dan Lipis itu tidak seharusnya berlaku sama sekali serta menitahkan agar pihak terlibat khususnya Jabatan Pendidikan Pahang mengambil langkah segera untuk memastikan persekitaran selamat di sekolah.

“Ibu bapa juga perlu memberi peringatan dan nasihat tanpa jemu kepada anak-anak supaya tidak terlibat dalam aktiviti membuli selain pentadbir sekolah perlu kerap mengadakan program kesedaran, keagaman dan pendidikan sivik untuk menerapkan nilai positif dalam diri setiap pelajar,” titah baginda.

Tengku Hassanal bertitah demikian pada Istiadat Pengurniaan Darjah Kebesaran dan Pingat Negeri Pahang sempena Ulang Tahun Hari Keputeraan ke-62 Sultan Pahang di Istana Abu Bakar di sini hari ini.

Semalam, media melaporkan Timbalan Ketua Polis Pahang Datuk Mohd Yusri Hassan Basri mengesahkan polis menerima tiga laporan antara 6 dan 10 Dis lepas, daripada mangsa buli yang mendakwa dipukul pelajar senior atas pelbagai alasan sehingga mengalami lebam dan bengkak.

Selain itu, Tengku Hassanal juga memberi peringatan kepada pentadbiran negeri termasuk wakil rakyat dan ketua jabatan agar meningkatkan perkhidmatan, mempermudahkann urusan rakyat dan mengurangkan birokrasi serta membuang proses yang tidak perlu dalam menjalankan tanggungjawab mereka kepada masyarakat.

“Keraplah turun padang untuk melihat sendiri permasalahan rakyat. Beta sendiri akan sentiasa memantau dan membuat lawatan mengejut tidak kira di bandar atau pedalaman. Walaupun Pahang harus menjadi negeri maju, namun jangan ia hanya pada nama sedangkan rakyat tidak merasa manisnya,” titah baginda.

Selain itu, Tengku Hassanal juga menitahkan kerajaan negeri yang diterajui Menteri Besar Datuk Seri Wan Rosdy Wan Ismail supaya menekankan aspek alam sekitar walaupun menuju ke arah menjadi negeri maju dan turut memuji tindakan menambah 70,000 hektar hutan simpan kekal dan hutan simpan pada tahun ini.

Penubuhan skuad elit di bawah Unit Penguatkuasaan Negeri juga menurut Tengku Hassanal, menunjukkan keseriusan kerajaan negeri membanteras pembalakan, perlombongan dan pencerobohan tanah haram di Pahang, yang tindakan itu perlu terus dipertingkatkan.

Tengku Hassanal juga bertitah baginda menyambut baik pengumuman Perdana Menteri Datuk Seri Ismail Sabri Yaakob berhubung persetujuan kerajaan Persekutuan memberikan pampasan kepada Pahang, atas usaha cemerlang mengekalkan kawasan hutan simpan.

Kepada semua penerima darjah kebesaran dan pingat, Tengku Hassanal menitahkan mereka supaya menjaga kemuliaan anugerah itu dengan menunjukkan contoh tauladan yang baik dan sentiasa membantu golongan memerlukan.

“Beta tidak mahu kurniaan ini menjadikan anda lupa diri, sombong, riak dan angkuh sebaliknya sentiasalah menjadi hamba-Nya yang banyak bersyukur,” titah Baginda. – BERNAMA


AirAsia raih anugerah Perak di Putra Brand Awards 2021

KUALA LUMPUR, 22 Jan – AirAsia terus menjadi pilihan utama dalam kategori pelancongan dengan meraih anugerah Perak di Putra Brand Awards 2021 dalam kategori Pengangkutan, Perjalanan dan Pelancongan.

“Anugerah ini ditujukan kepada semua orang yang terus mempercayai jenama kami, dan kepada semua Allstars yang terus membina jenama Airasia sebagai sebuah jenama terkemuka,” kata Ketua Pegawai Jenama Kumpulan AirAsia Rudy Khaw.

Beliau berkata ketika syarikat penerbangan itu memasuki fasa endemik sebagai kumpulan perkhidmatan digital, rangkaian luas produk dan perkhidmatan AirAsia akan terus memanfaatkan antara satu sama lain untuk meningkatkan dan mengesahkan kehadirannya dalam pasaran di pelbagai industri.

“Tiada jenama lain di Asean yang menawarkan perkhidmatan seumpama kami dan dengan akses kepada lebih 700 juta pengguna di Asia Tenggara, kami meramalkan potensi pertumbuhan yang besar untuk menerajui kepimpinan jenama dalam semua produk dan perkhidmatan kami,” katanya dalam satu kenyataan hari ini.

Anugerah Putra Brand Awards adalah inisiatif oleh Persatuan Ejen-ejen Pengiklanan Bertauliah Malaysia (4As) untuk mengiktiraf jenama tempatan dan antarabangsa pilihan rakyat Malaysia. Ia adalah satu-satunya anugerah yang dipilih oleh para pengguna.

Anugerah tersebut menerima lebih 11,000 maklum balas daripada pengguna di seluruh Malaysia yang mengambil bahagian dalam tinjauan keutamaan pengguna untuk menentukan jenama kegemaran mereka dalam 24 kategori produk dan perkhidmatan berbeza.- BERNAMA


Wanita didakwa buat hantaran lucah di Twitter

Amira Nur Afiqah Agus Salim, 25, operator di sebuah syarikat perhotelan, selaku Orang Kena Saman (OKS) membuat pengakuan itu selepas pertuduhan terhadapnya dibacakan di hadapan Hakim Norhasniah Abdul Razak.

Ibu kepada seorang anak itu didakwa secara sedar membuat dan memulakan penghantaran komunikasi iaitu gambar lucah dengan niat untuk menyakitkan hati orang lain melalui akaun Twitter ‘@amiranafqh’ pada 7.27 malam, 19 Sept 2021.

Hantaran itu kemudian dilihat di sebuah premis di Sri Tioman 2, Jalan Melati di sini, pada 7.58 malam, pada tarikh sama.

Dia didakwa mengikut Seksyen 233 (1) (a) Akta Komunikasi dan Multimedia 1998 yang boleh dihukum mengikut Seksyen 233 (3) akta sama, yang membawa hukuman denda maksimum RM50,000 atau penjara hingga setahun atau kedua-duanya dan denda selanjutnya RM1,000 bagi setiap hari kesalahan itu diteruskan selepas sabitan, jika sabit kesalahan.

Pegawai Pendakwa Suruhanjaya Komunikasi dan Multimedia, Nur Nazhzilah Mohamad Hashim mencadangkan jaminan RM5,000 dengan seorang penjamin manakala peguam Adly Zulfadhly Zulkefly yang mewakili OKS memohon jaminan RM2,000 berikutan anak guamnya perlu menanggung seorang anak dan ibu bapanya.

“Suami kepada anak guam saya merupakan video editor bebas dan tidak mempunyai pendapatan tetap. Jaminan RM5,000 yang ditawarkan pihak pendakwaan tidak munasabah kerana anak guam saya tidak mampu untuk membayarnya atas faktor ekonomi,” kata peguam itu dan menambah pihaknya akan mengemukakan representasi.

Mahkamah membenarkan tertuduh diikat jamin RM3,000 dengan seorang penjamin dan perlu melaporkan diri di balai polis berhampiran sekali pada setiap bulan sehingga kes selesai dan menetapkan 9 Ogos ini untuk sebutan semula kes.


104,000 pekhidmat rumah tangga bakal terima manfaat perluasan perlindungan keselamatan sosial

KUALA LUMPUR 21 April. – Peluasan perlindungan keselamatan sosial di bawah Akta Keselamatan Sosial Pekerja 1969 (Akta 4) dan Akta Sistem Insurans Pekerjaan 2017 (Akta 800) kepada pekhidmat rumah tangga di seluruh negara dijangka dilaksanakan mulai 1 Jun depan.

Menteri Sumber Manusia Datuk Seri M.Saravanan berkata, inisiatif itu bakal memberi manfaat kepada seramai 104,000 pekhidmat rumah tangga merangkumi 15,000 orang warganegara dan pemastautin tetap serta 89,400 pekerja warga asing.

Katanya pekhidmat rumah tangga warganegara dan pemastautin tetap yang mencarum dengan Pertubuhan Keselamatan Sosial (Perkeso), akan dilindungi Skim Bencana Pekerjaan dan Skim Keilatan di bawah Akta 4, serta Sistem Insurans Pekerjaan di bawah Akta 800.

“Kadar bayaran caruman oleh majikan dan pekerja akan mengikut kadar caruman semasa yang terpakai di bawah Akta 4 dan Akta 800,” katanya dalam sidang media semasa Majlis Iftar Perkeso di sini semalam.

Menurutnya peluasan itu membolehkan pekhidmat rumah tangga yang selama ini terkecuali daripada Akta 4 dan Akta 800 mendapat perlindungan keselamatan sosial, sama seperti golongan pekerja yang lain.

Beliau berkata Perkeso akan melaksanakan sesi libat urus dengan pelbagai pihak berkepentingan dalam masa terdekat bagi menjelaskan langkah itu sebelum ia dilaksanakan.

Sementara itu, Saravanan berkata jumlah pembayaran faedah Perkeso menunjukkan trend meningkat setiap tahun seiring dengan perluasan jaringan keselamatan sosial dan penambahbaikan faedah.

“Walaupun jumlah caruman yang dibuat setiap bulan tidaklah sebesar mana, namun caruman inilah yang akan membantu mereka sekiranya ditimpa musibah termasuk kehilangan pekerjaan,” katanya.

Pada majlis sama beliau turut menyampaikan bayaran faedah Perkeso berjumlah kira-kira RM600,000 kepada 13 penerima faedah, selain duit raya dan hamper kepada waris Orang Berinsurans Perkeso, 19 balu dan 19 anak yatim dari sekitar Kuala Lumpur dan Selangor.


Mangsa banjir Yan dan Merbok dikecualikan bayaran ganti lesen kenderaan dan memandu

PUTRAJAYA 3 Sept – Mangsa tragedi banjir di Yan dan Merbok, Kedah akan diberi pengecualian pembayaran yuran penggantian Lesen Kenderaan Motor (LKM) dan Lesen Memandu Malaysia (LMM).

Menteri Pengangkutan, Datuk Seri Dr Wee Ka Siong yang mengumumkan perkara itu berkata, pengecualian bayaran itu adalah bagi lesen yang hilang dan cukai jalan yang rosak akibat bencana banjir.

“Kita sampaikan rasa simpati kepada mangsa banjir di Yan dan Merbok dan banyak aduan diterima mengenai kehilangan, kerosakan lesen dan sebagainya.

“Jadi, pihak pengurusan Kementerian Pengangkutan (MOT) bersetuju untuk memberikan pengecualian bayaran gantian khas bagi penduduk di Yan dan Merbok yang terkesan,” katanya pada sidang media, di sini hari ini.

Beliau berkata mangsa banjir yang ingin mendapatkan pengecualian tersebut perlu membuat laporan polis mengenai kehilangan dokumen sebelum berurusan di kaunter Jabatan Pengangkutan Jalan (JPJ).

Kadar bayaran yang ditetapkan JPJ bagi penggantian lesen memandu ialah RM20, bayaran salinan cukai jalan bagi motosikal (RM20) dan kereta (RM50).

Pada 18 Ogos lalu, fenomena kepala air dari Gunung Jerai telah meragut enam nyawa dan ratusan penduduk dari beberapa kampung di Yan dilanda banjir lumpur yang turut menjejaskan kawasan Merbok di daerah Kuala Muda.


Gempa bumi lemah di Laut Sulawesi, gegaran mungkin dirasai di Tawau

KUALA LUMPUR 29 Jan. – Gempa bumi lemah berukuran 3.5 pada skala Richter dikesan berlaku di Laut Sulawesi pada 1.42 pagi tadi.


Dodol kayu api bangkitkan aroma klasik

TABOH NANING 21 Jun – Ramuan digunakan mungkin sama, namun cara seorang peniaga dodol menyediakan makanan tradisional itu menggunakan kayu api sebagai bahan bakar dianggap unik dan mengimbau kenangan silam.

Mohd Danish Haikal Osman, 17, berkata, dia mewarisi perniagaan itu daripada keluarganya dan memilih cara lama kerana mahu menjaga kualiti dan rasa dodol disediakan.

Dia mengusahakan gerai di Jalan Kampung Lanjut, berkata, perusahaan itu dimulakan ibu bapanya 20 tahun lalu dan mereka menggunakan kayu getah dan rambutan untuk memasak dodol.

Berkongsi cara penyediaan makanan itu Mohd Danish berkata, sepanjang empat jam proses memasak dia perlu peka dengan suhu api yang amat penting dalam menghasilkan dodol dengan rasa enak.

“Memasak menggunakan kaedah ini akan menghasilkan dodol lebih wangi. Memang berhampiran ada banyak gerai dodol lain, tapi ramai singgah di tempat saya kerana tertarik dengan keunikan cara makanan tradisi ini disediakan.

“Ramai yang sudah jadi pelanggan tetap dan mereka sanggup menunggu demi mendapatkan dodol panas baru dimasak daripada kawah. Seminggu saya memasak empat kawah dodol,” katanya.

Anak sulung daripada dua beradik ini bersemangat untuk menjadi penyambung perniagaan keluarganya dan pada masa yang sama menyimpan cita-cita untuk meluaskan lagi pasaran produk dihasilkan.

“Saya membesar di sini, setiap kali pulang dari sekolah saya akan ke warung untuk membantu ibu dan ayah malah pada hujung minggu akan menghabiskan masa berniaga bersama mereka,” katanya.

Selain menjalankan perniagaan dodol, gerai keluarganya turut menawarkan pelbagai makanan warisan lain seperti wajik pulut, wajik sirat dan pelbagai produk kraftangan daripada pengusaha sekitar Taboh Naning.


PMM latih pelajar tahfiz kendalikan makanan halal

MERLIMAU 3 Oktober – Seramai 30 pelajar tahfiz dipilih untuk mengikuti kursus penyediaan bakeri dan pengendalian makanan halal yang dikedalikan Politeknik Merlimau (PMM).

Pengarah PMM, Norizam Sekak berkata program itu bukan setakat melatih pelajar tahfiz berdikari sebaliknya menggunakan kemahiran dipelajari untuk bergelar usahawan bakeri.

“Menggunakan ilmu yang ada, mereka boleh mencipta pekerjaan sendiri dan tidak lagi terlalu berharap untuk makan gaji selepas tamat pengajian nanti.

“Kami komited membantu masyarakat terutama mereka yang bersungguh-sungguh mahukan ilmu kemahiran, selain mampu berdikari selepas menerima ilmu tersebut,” katanya selepas merasmikan Program Latih Usahawan Bakeri, di Jabatan Pelancongan & Hospitaliti (JPH) PMM, di sini, baru-baru ini.

Hadir sama Timbalan Pengarah (Akademik) Mohamad Kelana Juwit, Timbalan Pengarah (Sokongan Akademik) Mohd Hoirie Abdul Manah dan Ketua JPH Zaharizuan Azhar.

Sementara itu, Ketua Unit Latihan dan Pendidikan Lanjutan (ULPL) Suhana Sabran berkata, program itu turut mendapat kerjasama bahagian Kolaborasi Industri dan Komuniti (BKIK) Jabatan Pendidikan Politeknik dan Kolej Komuniti.


Malaysia tangguh pemergian jemaah haji ke tahun hadapan

Menteri di Jabatan Perdana Menteri Datuk Seri Dr Zulkifli Mohamad Al-Bakri berkata keputusan itu dibuat setelah mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

“Berdasarkan kepada taklimat yang disampaikan oleh Kementerian Kesihatan Malaysia (KKM) dan Lembaga Tabung Haji (TH) serta perbincangan ahli-ahli Mesyuarat Jawatankuasa Muzakarah Khas Majlis 13 Kebangsaan Bagi Hal Ehwal Ugama Islam Malaysia yang telah bersidang pada 9 Jun 2020, ibadat haji untuk semua rakyat Malaysia bagi Musim Haji 1441 Hijrah adalah ditangguhkan.

“Saya nyatakan dengan tulus ikhlas bahawa ini adalah keputusan yang amat berat untuk diluahkan. Tanah Suci adalah segala-galanya bagi umat Islam,” katanya pada sidang media di sini hari ini.

Zulkifli berkata apabila bertembung dua keadaan iaitu yang boleh mendatangkan kebaikan atau kerosakan dalam melakukan sesuatu perkara atau dalam mengelakkan sesuatu, maka syarak telah menetapkan bahawa hendaklah dielakkan perkara yang boleh mendatangkan kerosakan terlebih dahulu kemudian barulah dilakukan perkara yang boleh mendatangkan kebaikan dengan syarat maslahah tersebut terlalu sedikit berbanding kerosakan yang bakal terjadi.

Zulkifli berkata sehingga kini, masih belum ada vaksin yang sesuai untuk mengekang penyebaran virus COVID-19 yang meragut banyak nyawa di seluruh dunia.

“Ibadat haji yang merupakan rukun Islam yang kelima berkait rapat dengan syarat istito’ah, iaitu berkemampuan menunaikan haji dari aspek kesihatan, keselamatan, keizinan melakukan perjalanan ke Tanah Suci dan kewangan.

“Tanpa keupayaan atau kemampuan pada hal-hal yang disebutkan, maka menurut hukum syariah syarat istito’ah tidak dicapai untuk mewajibkan kita menunaikan haji,” katanya.

Zulkifli berkata beliau telah menyerahkan surat rasmi penangguhan ibadat haji bagi Malaysia kepada Duta Arab Saudi ke Malaysia Datuk Dr Mahmoud Hussien Saeed Qattan untuk disampaikan kepada Menteri Haji dan Umrah Arab Saudi Dr Mohammed Saleh bin Taher Banten.


KPT rancang buka IPT bermula Oktober

KUALA LUMPUR 4 Sept – Kementerian Pengajian Tinggi (KPT) merancang membuka semula institusi pengajian tinggi (IPT) untuk kemasukan pelajar secara fizikal bagi Sesi Akademik 2021/2022 dalam semua fasa Pelan Pemulihan Negara (PPN) bermula Oktober depan.

Menterinya Datuk Seri Dr Noraini Ahmad berkata, rancangan itu adalah melalui Pelan Pemulihan IPT (PEMULIH IPT) dan langkah tersebut selari dengan usaha membolehkan pelajar pulang ke IPT apabila kesemuanya lengkap divaksin seperti yang diumumkan Perdana Menteri Datuk Seri Ismail Sabri Yaakob dalam perutusan khas beliau pada 22 Ogos lalu.

“Bagi menjayakan agenda ini, petang tadi (semalam) saya telah berjumpa dengan Menteri Kesihatan Khairy Jamaluddin bagi mencadangkan supaya pelajar dan kakitangan IPT diberikan keutamaan untuk mendapat vaksin di lokaliti masing-masing.

“Panjang lebar perbincangan kami dan matlamat kami adalah sama untuk menyediakan komuniti kampus yang selamat menjelang Oktober nanti,” menurutnya dalam hantaran di laman Facebook malam tadi.

Noraini berkata KPT mengunjurkan keperluan sebanyak 1.296 juta dos vaksin bagi 648,000 pelajar yang masih belum menerima vaksin dan KPT mencadangkan supaya pusat pemberian vaksin IPT dijadikan PPV khusus untuk pelajar serta kakitangannya.


UTeM prihatin bantu mangsa banjir di Lubok China

LUBOK CHINA 22 Dis – Cakna dan prihatin dengan nasib mangsa bencana banjir di negeri ini, Universiti Teknikal Malaysia Melaka (UTeM) menggerakkan misi bagi membantu golongan yang terjejas akibat bencana alam tersebut.

Inisiatif itu digerakkan oleh Pejabat Hal Ehwal Pelajar bersama–sama Tuah Volunteer Team (TVT) menerusi misi bantuan pembersihan rumah dan hulurkan bantuan kepada mangsa banjir yang terjejas di Telok Berembang Lubok China Melaka, semalam.

Timbalan Naib Canselor (Hal Ehwal Pelajar), Datuk Dr Sabri Mohamad Sharif berkata, misi itu sekali gus memupuk semangat membantu sesama komuniti warga UTeM, sekaligus merealisasikan tanggungjawab sosial warga kampus kepada masyarakat setempat.

“Terima kasih kepada semua yang terlibat…semangat yang tinggi serta komitmen sukarelawan yang sanggup berkorban masa dan tenaga membantu mangsa banjir yang selari dengan ciri TUAH UTeM iaitu Tangkas, Unggul, Adaptif dan Holistik.

“Misi ini melibatkan sukarelawan dari kalangan kakitangan dan pelajar UTeM iaitu Team MyHEP UTeM bersama TVT dan Sektetariat Anak Melaka (SAM) melibatkan 45 pelajar serta lapan staf @myheputem,” katanya dalam satu kenyataan semalam.

Untuk rekod Pasukan sukarelawan TVT baharu dilancarkan pada 15 Dis lalu diketuai Che Ku Azryzal Che Ku Azih bersama 45 sukarelawan yang sentiasa bersedia memberikan bantuan tenaga serta menyumbangkan pek makanan untuk mangsa yang terkesan akibat banjir.


Industri pertahanan tiada kemampuan tingkat ekonomi jika projek LCS dibatalkan

IPOH, 26 Feb – Projek pembinaan kapal tempur pesisir pantai (LCS) di Lumut yang ditangguhkan sejak Disember 2019 jika dibatalkan akan memberi isyarat bahawa industri pertahanan tempatan termasuk vendor tiada kemampuan.

Ahli Dewan Undangan Negeri (ADUN) Pangkor Datuk Seri Zambry Abd Kadir berkata ini kerana ia akan menyebabkan kekurangan penglibatan vendor tempatan dalam rantaian nilai pembinaan kapal untuk mewujudkan kesan berganda terhadap ekonomi negara.

“Sekiranya projek ini dibatalkan, bukan sahaja mereka akan hilang pekerjaan malah vendor tempatan yang terlibat akan dibebani kos sebanyak RM3.7 bilion,” katanya ketika dihubungi Bernama hari ini.

“Hilang pekerjaan di saat ini akan menambah lagi cabaran dalam kehidupan seharian mereka dan ahli keluarga. Inilah kesan rantaian yang mesti dielak,” katanya.

Ditanya sama ada sektor industri pertahanan seperti di Lumut akan terkesan terutama dari segi peluang pekerjaan dan rantaian bekalan untuk projek seperti itu, beliau berkata apabila sesuatu projek dilaksanakan, ia secara tidak langsung mencipta peluang pekerjaan.

“Sekiranya dibatalkan, sudah semestinya ia akan menyebabkan tidak balas rantaian kepada keseluruhan ekosistem termasuk menutup peluang pekerjaan untuk semua vendor tempatan ini,” katanya.

Dilaporkan pada Disember 2020, Kementerian Pertahanan telah menjalankan siasatan secara mendalam mengenai kegagalan anak syarikat Boustead Holdings Bhd iaitu Boustead Naval Shipyard Sdn Bhd (BNS) membekalkan enam LCS bernilai RM9 bilion kepada Tentera Laut Diraja Malaysia (TLDM).

Menteri Kanan Pertahanan ketika itu Datuk Seri Ismail Sabri Yaakob berkata kementerian juga sudah melaksanakan siasatan melalui semakan ke atas klausa kontrak berkaitan isu kelewatan yang dialami dalam perolehan LCS tersebut.

Ismail Sabri dilaporkan berkata hasil siasatan itu membawa kepada pengeluaran Notis Tuntutan Ganti Rugi Tetap (LAD) berjumlah RM180 juta yang menyaksikan sebanyak RM80.6 juta berjaya dipungut secara set-off daripada BNS pada Oktober 2020.

Mengikut perancangan asal, dua daripada enam LCS sepatutnya sudah diterima namun sehingga 31 Julai 2020, belum ada satu kapal yang disiapkan.


RM11.14 bilion BPN setakat 20 Julai

KUALA LUMPUR 22 Julai – Kerajaan telah mengagihkan sebanyak RM11.14 bilion Bantuan Prihatin Nasional (BPN) setakat 20 Julai, 2020, kata Menteri Kewangan Tengku Datuk Seri Zafrul Tengku Abdul Aziz.

Dalam Laporan Laksana Ke-14, Pelaksanaan Pakej Rangsangan Ekonomi Prihatin Rakyat (PRIHATIN) & Pelan Jana Semula Ekonomi Negara (PENJANA), Tengku Zafrul berkata bagi bayaran kepada kumpulan rayuan melibatkan 160,000 pemohon yang lulus dengan peruntukan RM139 juta, sebanyak RM125 juta atau 146,000 penerima telah berjaya dikreditkan.

Beliau menambah bagi Bantuan Sara Hidup (BSH) 2020, pembayaran fasa ketiga akan dilaksanakan mulai 24 Julai, 2020, melibatkan RM3.0 bilion dan memanfaatkan hampir 4.28 juta penerima BSH, merangkumi 3.75 juta isi rumah dan 0.53 juta bujang, berumur antara 40-59 tahun.

Pemohon juga boleh hadir di mana-mana Cawangan Lembaga Hasil Dalam Negeri Malaysia (LHDNM)/ Pusat Khidmat Hasil (PKH) dan Pusat Transformasi Bandar.

Sementara itu, bagi menyokong aktiviti perniagaan, Tengku Zafrul berkata jumlah keseluruhan Geran Khas Prihatin (GKP) yang diluluskan adalah bernilai lebih kurang RM1.64 billion dan ini telah memanfaatkan 545,000 perniagaan kecil dan sederhana (PKS) mikro.

“Daripada jumlah ini sebanyak RM1.47 billion telah dibayar, dan ini mencerminkan kadar pencapaian sebanyak 90 peratus. Bagi penerima yang berstatus gagal kredit dan telah mengemaskini nombor akaun bank, bayaran secara berperingkat telah dibuat mulai 2 Julai 2020,” jelas beliau.

Bagi Program Subsidi Upah (PSU) pula, sehingga 20 Julai, sejumlah RM7.82 bilion telah diluluskan, (peningkatan daripada RM7.79 bilion minggu lalu) yang memanfaatkan lebih 2.55 juta pekerja berbanding 2.53 juta pekerja minggu lalu.

Manakala, jumlah bayaran pula adalah sebanyak RM7.39 bilion (berbanding RM6.82 bilion minggu lalu) yang memanfaatkan 2.54 juta pekerja daripada 2.49 juta minggu sebelumnya, kata Tengku Zafrul.

Tindakan ini diambil berikutan aduan diterima daripada orang ramai bahawa terdapat segelintir majikan yang mengambil subsidi tetapi masih memberhentikan atau memotong gaji pekerja mereka, jelas beliau.

“Sehubungan itu, untuk makluman, orang ramai juga boleh melaporkan sebarang aduan kepada pihak PERKESO di emel [email protected] atau talian 1300 228 000 untuk tindakan lanjut.” kata Tengku Zafrul.

Dalam pada itu, beliau berkata bagi Dana Pinjaman Mudah PKS yang dikendalikan oleh Bank Negara Malaysia, permohonan yang diluluskan oleh bank-bank tempatan dan disetujuterima oleh PKS berjumlah RM9.23 bilion, meningkat daripada RM9.1 bilion minggu lalu.

Sementara bagi Skim Kredit Mikro BSN, sebanyak 11,210 PKS permohonan diluluskan setakat 20 Julai 2020, meningkat daripada 10,264 bernilai RM370.81 juta berbanding RM344.4 juta minggu sebelumnya.


Keputusan laksana fasa peralihan ke endemik bergantung kepada JKKPP – Hishamuddin

KUALA LUMPUR, 8 Feb – Keputusan menentukan masa bagi pelaksanaan fasa peralihan ke endemik bergantung kepada keputusan Jawatankuasa Khas Pengurusan Pandemik COVID-19 (JKKPP), menurut Menteri Kanan Pertahanan Datuk Seri Hishammuddin Tun Hussein.

Beliau berkata keputusan itu akan dibuat JKKPP yang dipengerusikan Perdana Menteri Datuk Seri Ismail Sabri Yaakob serta turut melibatkan Ahli-ahli Parlimen Pembangkang serta pakar-pakar kesihatan.

“Setakat ini perancangan berkaitan fasa peralihan ke endemik di peringkat Kuartet Menteri COVID-19 telah selesai. Saya tahu banyak pihak mula bimbang susulan gelombang penularan Omicron sedang meningkat dalam kes harian tetapi kita tidak boleh berganjak daripada perancangan ke fasa seterusnya (endemik).

“PKPD akan dibuat susulan kepada kemungkinan kenaikan kes di lokasi dan lokaliti tertentu, kita boleh lakukan tetapi kawalan pergerakan seluruh negara macam dulu tidak mungkin kita akan adakan semula,” katanya pada sidang media mengenai hasil Mesyuarat Kuartet Menteri COVID-19 di sini hari ini.

Beliau berkata bagi melaksanakan fasa peralihan ke endemik, sistem kesihatan negara khususnya penggunaan katil di wad dan unit rawatan rapi (ICU) perlu berada dalam keadaan terkawal serta tahap kefahaman rakyat mengenai tujuh tonggak bagi pendekatan fasa peralihan ke endemik.

Tujuh tonggak bagi fasa peralihan ke endemik adalah pematuhan satu prosedur operasi standard (SOP) umum dan sembilan garis panduan; melaksanakan Sistem Amaran dan Tindakan (HAS)); Strategi Ujian Nasional; serta TRIIS (Ujian, Lapor, Asingkan, Maklum, Cari).

Selain itu, Hishammuddin berkata kerajaan membuat keputusan memansuhkan SOP pemeriksaan suhu badan dan buku rekod daftar masuk di premis bermula 11 Feb, namun daftar masuk menggunakan aplikasi MySejahtera masih diwajibkan.

“Dengan pemansuhan ini, pihak pemilik premis tidak lagi diwajibkan untuk menyediakan alat pengimbas suhu dan buku rekod daftar masuk di pintu-pintu masuk premis masing-masing.

“Bagaimanapun sekiranya pemilik-pemilik premis masih ingin meneruskan pelaksanaan SOP pemeriksaan suhu dan buku rekod daftar masuk ini, kerajaan amat mengalu-alukan dan menggalakkannya,” katanya.- BERNAMA


Tanah runtuh: MOSTI bantu analisa pergerakan tanah guna teknologi ‘remote sensing’ angkasa

Timbalan Menteri Sains, Teknologi dan Inovasi Datuk Ahmad Amzad Hashim berkata analisa berkenaan dibuat menggunakan teknologi yang dibangunkan Agensi Angkasa Malaysia (MYSA).

Beliau berkata tujuh jenis maklumat berkaitan penderiaan jauh dan imej satelit boleh memberi maklumat awal berkaitan pergerakan tanah sekali gus membantu menangani risiko berkaitan tanah runtuh seperti kejadian di Taman Bukit Permai 2, Khamis lalu.

“Sebelum ini, sudah berlaku kejadian sama (tanah runtuh) di Kemensah dan kami pernah bekerjasama dengan Majlis Perbandaran Ampang Jaya menerusi ‘System E-Slope’ yang membantu berkaitan pembangunan cerun.

Pada Khamis lepas, insiden tanah runtuh di Taman Bukit Permai 2, Ampang dekat sini, meragut empat nyawa dan menyebabkan seorang cedera ringan selain menyaksikan 15 rumah serta 10 kenderaan terjejas. – BERNAMA


Lembu diimport untuk ibadah korban dijamin bebas LSD, FMD

JASIN, 8 Julai – Kerajaan memberi jaminan lembu yang diimport dari Thailand untuk ibadah korban sempena Aidiladha bebas daripada sebarang penyakit kulit kental (LSD) serta penyakit kuku dan mulut (FMD).

Timbalan Menteri Pertanian dan Industri Makanan 1 Datuk Seri Ahmad Hamzah berkata kesemua lembu itu juga perlu mendapat pengesahan status kesihatan daripada kerajaan Thailand terlebih dahulu dan dipastikan bebas daripada sebarang penyakit sebelum dibawa masuk ke Malaysia.

“Lembu itu juga perlu menjalani pemeriksaan dan kuarantin secara berperingkat di negara asal dan negara ini termasuk diberi vaksin. Pemeriksaan terakhir turut dilakukan Jabatan Perkhidmatan Veterinar sebelum haiwan terbabit dilepaskan untuk tujuan pengedaran dan penjualan.

“Pada tahun ini, kira-kira 12,000 ekor lembu telah diimport dari negara jiran bagi menampung keperluan umat Islam menunaikan ibadah tersebut (korban),” katanya kepada pemberita selepas menghadiri program Jualan Kasih Aidiladha Parlimen Jasin di Merlimau di sini hari ini.

Sempena program itu pelbagai jualan barangan keperluan untuk persiapan Aidiladha ditawarkan kepada pengunjung dengan harga istimewa antaranya ayam segar RM10 seekor, nanas MD2 RM5 sebiji dan minyak masak lima kilogram RM29 sebotol.

Ahmad berkata tahun lepas kerajaan menghentikan import lembu dari Thailand disebabkan penyakit LSD tetapi kini pengimportan haiwan ruminan itu dibenarkan dengan syarat ketat.

“Setakat ini tiada sebarang rungutan diterima dan pihak kita memberi jaminan bekalan lembu untuk perayaan Aidiladha adalah mencukupi dan pengguna juga tidak perlu berasa gusar,” katanya.

Dalam pada itu, beliau berkata bekalan ayam pada bulan ini juga mencukupi dan stabil untuk menampung keperluan pengguna dan pada bulan lepas pengeluarannya mencapai kira-kira 70 juta ekor iaitu melebihi permintaan pengguna sebanyak 69 juta ekor.


Simulasi Program Imunisasi COVID-19 Kebangsaan berjaya-Dr Adham

Menurut Dr Adham, simulasi Pusat Pemberian Vaksin (PPV) itu diadakan bertujuan untuk menguji proses kerja pelaksanaan pemberian vaksin dilaksanakan mengikut tatacara ditetapkan.

Katanya, ia juga memberi pengalaman dan pendedahan kepada anggota kesihatan untuk mempraktikkan proses kerja agar tidak kekok apabila mengendalikan program vaksinasi sebenar nanti.

“Dengan kejayaan simulasi hari ini, KKM sudah bersedia untuk Program Imunisasi COVID-19 Kebangsaan,” katanya pada sidang media selepas mengikuti simulasi itu.

“Sebuah pusat PPV dibahagikan kepada beberapa seksyen iaitu, pertama seksyen pengesanan gejala dan suhu, Seksyen 2, pendaftaran diikuti Seksyen 3 (konsultasi dan persetujuan), Seksyen 4 (pemberian suntikan), Seksyen 5 (pemerhatian selama 15 hingga 30 minit),” katanya.


Ada rekahan tanah, 200 penduduk sekitar Taman Permai diarah kosongkan rumah

KUALA LUMPUR, 11 Mac – Lebih 200 penduduk melibatkan 48 rumah di Taman Bukit Permai 2, Ampang diarah mengosongkan kediaman mereka susulan terdapat rekahan tanah yang dikhuatiri menyebabkan pergerakan tanah di lokasi kejadian tanah runtuh itu.

Pegawai Daerah Hulu Langat Dr Ani Ahmad berkata arahan mengosongkan kediaman itu adalah serta-merta bagi memberi ruang kepada pihak berkuasa melakukan kajian terperinci.

“Sebanyak 48 rumah di empat lorong diarah untuk dikosongkan bagi mengelak kejadian tidak diingini berlaku memandangkan keadaan cuaca tidak menentu ketika ini.

“Kami ada menyediakan pusat pemindahan sementara (PPS) di Dewan Orang Ramai Majlis Perbandaran Ampang Jaya (MPAJ) yang terletak berhampiran dengan lokasi kejadian,” katanya pada sidang media di lokasi kejadian di sini hari ini.

Ani berkata setakat ini tiada mangsa tinggal di PPS berkenaan kerana ada yang memilih untuk tinggal di rumah saudara, hotel dan inap desa berdekatan.

Ani berkata satu pusat pengurusan bencana daerah melibatkan kerjasama beberapa agensi antaranya MPAJ; Jabatan Kerja Raya; Polis Diraja Malaysia; dan Jabatan Bomba dan Penyelamat diwujudkan bagi merangka strategi lebih teratur dalam mengendalikan kejadian itu.

Kejadian tanah runtuh di Taman Bukit Permai 2, Ampang pada 5.54 petang semalam meragut empat nyawa dan menyebabkan seorang cedera ringan selain menyebabkan 15 rumah serta 10 kenderaan rosak. – BERNAMA


Amaran hujan berterusan di Perlis, Kedah, P. Pinang bermula esok

KUALA LUMPUR, 21 November – Jabatan Meteorologi (MetMalaysia) hari ini mengeluarkan amaran hujan berterusan di tiga negeri di utara bermula esok hingga Rabu.

Amaran hujan berterusan (waspada) dikeluarkan apabila terdapat tanda-tanda yang menunjukkan hujan dan ribut petir sedang atau dijangka berlaku melebihi enam jam dalam tempoh berkenaan di sesuatu kawasan.


Program Jom Masuk Kampung dekati penduduk Durian Tunggal

DURIAN TUNGGAL 3 November – Program Jom Masuk Kampung Dewan Undangan Negeri (DUN) Durian Tunggal memberi pendekatan kepada seluruh penduduk untuk mengeratkan silaturahim antara satu sama lain.

Ahli Dewan Undangan Negeri (Adun) Durian Tunggal, Zahari Abd Kalil berkata program itu diadakan selama tiga hari dua malam melibatkan sebanyak empat buah kampung di dalam DUN itu.

“Alhamdulillah, selesai sudah Program Jom Masuk Kampung yang berlangsung selama tiga hari dua malam anjuran Jabatan Kemajuan Masyarakat Negeri Melaka (KEMAS) Negeri Melaka di Kampung Pachor bersama Japerun Durian Tunggal.

“Tahniah kepada barisan kepimpinan Jawatankuasa Pembangunan dan Keselamatan Kampung (JPKK) yang terlibat, jawatankuasa masjid serta masyarakat yang menjayakan program ini bersama,” katanya.


Mangsa banjir di Baling dinasihat tinggal di PPS, elak risiko berulang – Hamzah

BALING, 8 Julai – Penduduk berhampiran Sungai Kupang di sini yang terjejas bencana banjir dan fenomena kepala air Isnin lepas dinasihatkan supaya tinggal di penempatan lain atau pusat pemindahan sementara (PPS) buat sementara waktu.

Menteri Dalam Negeri Datuk Seri Hamzah Zainudin berkata langkah itu bagi mengelak sebarang risiko kejadian sama berulang susulan Jabatan Meteorologi Malaysia meramalkan cuaca hujan dan ribut petir di daerah ini dalam beberapa hari akan datang.

“Tadi masa kita buat perbincangan dengan Ketua Polis Daerah Baling (Supt Shamsuddin Mamat), saya telah maklumkan kalau boleh semua orang kampung di kawasan berhampiran sungai itu harus kita bawa mereka keluar untuk mereka tinggal di kawasan penempatan lain.

“Kita tidak tahu bila air sungai datang mengejut terutamanya waktu kita sedang tidur. Sebab itu saya katakan waktu malam kita terpaksa ambil (pindahkan) mereka dan letak di suatu tempat yang lebih selamat,” katanya pada sidang media di sini hari ini.

Hamzah berkata pada waktu siang, penduduk yang terlibat boleh dibenarkan kembali ke rumah masing-masing dengan bantuan anggota keselamatan bagi menjaga keselamatan mereka.

Menurutnya lebih 700 anggota dan pegawai pelbagai agensi di bawah Kementerian Dalam Negeri dikerahkan ke kawasan banjir di daerah ini bagi membantu penduduk terjejas.

Beliau berkata penduduk yang mengalami kerosakan atau kehilangan dokumen pengenalan diri sama ada kad pengenalan, sijil kelahiran dan pasport akibat kejadian itu akan diberikan penggantian percuma oleh agensi berkaitan.

“Segala perbelanjaan untuk penggantian itu kita kecualikan. Ini kita lakukan setiap kali ada bencana memang saya umumkan bantuan seperti ini,” katanya.

Banjir dan fenomena kepala air pada petang Isnin lepas menjejaskan 805 rumah di 12 kampung dan turut mengorbankan nyawa tiga sekeluarga termasuk seorang wanita hamil.


Usahawan daftar harta intelek masih kurang – Rosol

BANDA HILIR 22 Ogos – Kerajaan menawarkan Dana Pemfailan Harta Intelek 2.0 dalam usaha menggalakkan lebih ramai usahawan tempatan berdaftar dengan Perbadanan Harta Intelek Malaysia (MyIPO).

Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, kerajaan memperuntukan sebanyak RM4 juta kepada dana berkenaan, bagi tempoh empat tahun bermula 2022 hingga 2025 di bawah Rancangan Malaysia ke-12 (RMK-12).

“Kita harap usahawan kecil dan sederhana mendaftar produk mereka bagi memastikan Harta Intelek (IP) produk masing-masing dilindungi. Masih ramai usahawan di negara ini yang kurang sedar mengenai kepentingan berbuat demikian.

“Bayaran satu IP bagi setiap produk adalah RM900 tempoh untuk 10 tahun, jika mereka mendaftarkan produk jadi tidak perlu risau ada pertikaian sesama peniaga, hingga perlu diselesaikan di mahkamah.

“Usahawan perlu ambil peluang ini, daftar IP masing-masing dengan harta intelek, jika kawasan mereka tiada pejabat MyIPO boleh saja membuat pendaftaran secara dalam talian,” katanya.

Beliau berkata demikian pada sidang media selepas merasmikan Mesyuarat ke-67 ASEAN Working Group on Intellectual Property Cooperation (AWGIPC) di sini, hari ini.

Hadir sama Ketua Pengarah MyIPO, Abdul Haris Lakar; Ketua Pengarah MyIPO Filipina merangkap Pengerusi AWGIPC, Rowel S. Barba ; Timbalan Ketua Pengarah (Pengurusan) MyIPO, Zulkarnain Muhammad dan lain-lain kenamaan.

“Seperti mana-mana negara anggota ASEAN yang lain, Malaysia juga komited membantu PKS dalam memperkembangkan perniagaan mereka ke pasaran serantau atau global, pada masa sama memastikan harta intelek mereka dilindungi.

“AWGIPC mengadakan mesyuarat tiga kali setahun mengikut giliran di setiap negara anggota ASEAN. Tahun ini Malaysia dipilih sebagai tuan rumah berdasarkan giliran dipersetujui semua negara anggota ASEAN,” katanya.


Kerajaan sedia rangka penyelesaian atasi isu kenaikan kos binaan – PM

KUALA LUMPUR, 29 April – Kerajaan beriltizam memastikan rangka penyelesaian disediakan berikutan peningkatan mendadak kos binaan akibat konflik Rusia-Ukraine, yang memberi kesan kepada harga rumah, kata Perdana Menteri Datuk Seri Ismail Sabri Yaakob.

Sehubungan itu beliau berkata Majlis Perumahan Mampu Milik Negara (MPMMN) akan mencari penyelesaian terhadap masalah yang timbul selain memudahkan pembelian dan pemilikan rumah pada masa akan datang.

Katanya aspirasi kerajaan juga adalah untuk membina 500,000 rumah mampu milik bagi Keluarga Malaysia di bawah Rancangan Malaysia ke-12 (RMK12) sebagai usaha merealisasikan wawasan ‘Satu Keluarga Satu Rumah’.

“Aspirasi ini sangat dekat di hati saya dan pihak kerajaan memahami kerisauan anak muda untuk mempunyai tempat berteduh terutamanya selepas mereka bersara,” katanya pada Mailis Perasmian Pecah Tanah Residensi Perbadanan PR1MA Malaysia (PR1MA) – Astrum Ampang, di sini hari ini.

Turut hadir Menteri Perumahan dan Kerajaan Tempatan Datuk Seri Reezal Merican Naina Merican dan Pengerusi Perbadanan PR1MA Malaysia Datuk Dr Fathul Bari Mat Jahya.

Ismail Sabri berkata kerajaan sedar bahawa kediaman menjadi keperluan mendesak bagi Keluarga Malaysia, dan di bawah RMK12 serta MPMMN, langkah-langkah segera dan jangka panjang telah digariskan untuk menguruskan perkara itu.

Beliau berkata ia juga selari dengan usaha memperkasakan pemilikan rumah mampu milik bagi golongan B40 dan M40 dalam usaha mengelakkan mereka daripada menanggung beban kewangan yang berat.

“Langkah ini diperkukuhkan lagi dengan usaha-usaha sedia ada agensi-agensi kerajaan lain seperti PR1MA misalnya, yang dapat menyumbang secara positif ke arah pemilikan rumah yang lestari.

“Saya juga berterima kasih kepada PR1MA kerana menyahut seruan kerajaan supaya membina lebih banyak rumah mampu milik di bawah RMK12 dan menawarkan penyelesaian pembiayaan perumahan kepada Keluarga Malaysia terutamanya golongan muda,” katanya.

Perdana Menteri berkata kerajaan akan terus menyokong usaha PR1MA dalam membantu golongan berpendapatan sederhana memiliki rumah sendiri yang membolehkan penghuninya menikmati kehidupan mampan.

Mengenai Residensi PR1MA – Astrum Ampang, Ismail Sabri berkata projek berkenaan dijangka mampu membantu mengurangkan masalah perumahan di kawasan ibu kota selari dengan aspirasi Keluarga Malaysia.

Katanya anak muda yang memulakan kerjaya di ibu kota sentiasa berdepan dengan isu perumahan terutamanya dalam memiliki kediaman selesa dan mempunyai akses pengangkutan serta kemudahan awam dalam lingkungan yang berdekatan.

Selain itu beliau berkata kebanyakan kediaman yang dibangunkan ketika ini di luar kemampuan mereka yang baru sahaja memulakan pekerjaan, dengan harga rumah di pasaran semasa meningkat dan ditambah kedudukan kewangan yang tidak kukuh, menyukarkan golongan berkenaan memiliki rumah sendiri.

“Justeru Kementerian Perumahan dan Kerajaan Tempatan (KPKT) membuat perancangan untuk melaksanakan pembinaan kediaman baharu berkonsepkan transit atau ‘Transit Oriented Development’ (TOD).

“Kediaman TOD bukan sahaja memudahkan pergerakan anak muda ke tempat kerja tetapi juga membolehkan negara mencapai sasaran mengurangkan jejak karbon menjelang tahun 2030 selaras dengan Matlamat Pembangunan Mampan (SDG30),” tambahnya.

Ismail Sabri berkata Astrum Ampang merupakan contoh kediaman mampu milik yang mempunyai akses kepada rel Laluan Kelana Jaya dan LRT Laluan Ampang-Sri Petaling, MRT Sungai Buluh-Kajang selain bakal disambung dengan MRT Sungai Buloh-Putrajaya dan LRT 3.

Ia adalah sebuah projek pembangunan bercampur dan dibangunkan oleh Astrum Ampang Sdn Bhd manakala PR1MA bertindak sebagai pelabur dan rakan usaha sama.

Sebanyak 712 kediaman mampu milik berkonsepkan ‘Small Office Home Office’ (SOHO) dan apartmen servis di bawah PR1MA ditawarkan pada harga RM250,000 dan RM270,000 dengan keluasan 450 kaki persegi dan 550 kaki persegi, dengan pelbagai kemudahan seperti kolam renang, gimnasium, surau, gelanggang badminton disediakan. – BERNAMA


Malaysia bersedia bantu UK, Eropah dalam krisis bekalan minyak bijian

KUALA LUMPUR, 29 Mac – Malaysia bersedia untuk membantu United Kingdom (UK) dan Eropah dalam krisis bekalan minyak makan bijian yang dijangka berlaku, kata Menteri Perusahaan Perladangan dan Komoditi, Datuk Zuraida Kamaruddin.

Beliau berkata laporan oleh akhbar British baru-baru ini menunjukkan UK akan menghadapi krisis minyak masak dalam beberapa minggu berikutan bekalan minyak bijian mengalami kekangan akibat perang Rusia-Ukraine.

“Oleh itu, sekiranya UK dan negara Eropah lain memerlukan bantuan, kita bersedia membantu  dengan membekalkan minyak sawit boleh makan atau minyak masak untuk keperluan domestik dan pembuatan mereka,” katanya dalam kenyataan pada Selasa.

Beliau berkata kemampanan minyak sawit Malaysia adalah mematuhi sepenuhnya Majlis Pensijilan Minyak Sawit Malaysia, yang berdasarkan piawaian Minyak Sawit Mampan Malaysia dan menepati keperluan Meja Bulat mengenai Minyak Sawit Mampan antarabangsa.

“Kita melihat ini sebagai keperluan kemanusiaan memandangkan Rusia dan Ukraine secara bersama membekalkan 70 peratus minyak masak bunga matahari kepada dunia,” katanya.

“Pada masa yang sama, kita tidak membiarkan propaganda yang diputarbelitkan dan penyokong fahaman perlindungan yang mengelirukan itu, dan kita masih mahu menawarkan bantuan kita dalam tempoh mencabar ini,” katanya.

“Malaysia merupakan negara yang prihatin, mesra, dan atas sebab itu, kita lebih daripada bersedia untuk menyediakan minyak sawit Malaysia yang penuh dengan kebaikan kepada negara-negara yang terjejas ini,” katanya.

Beliau berkata Malaysia bersedia untuk menawarkan bantuan segera kerana tidak mahu melihat mana-mana negara mengalami krisis bekalan minyak masak sedangkan negara ini merupakan antara pengeluar minyak sawit terbesar dunia.


Sindiket penipuan ‘kreatif’ perdayakan masyarakat – Acryl Sani

KUALA LUMPUR, 20 Jun – Pelbagai helah atau taktik ‘kreatif’ digunakan sindiket penipuan untuk memperdayakan mangsa mereka, kata Ketua Polis Negara Tan Sri Acryl Sani Abdullah Sani.

“Ancaman scammer terutamanya penipuan dalam talian semakin menimbulkan keresahan dalam masyarakat. Scammer ini suka gertak sehingga membuatkan mangsa panik, ini bukan ada bomoh atau pukau,” katanya.

Acryl Sani berkata demikian kepada pemberita selepas merasmikan program derma darah sempena Sambutan Hari Polis ke-215 di Bukit Aman, di sini, hari ini.

“Saya yakin dan percaya akan tiba masanya setiap ahli masyarakat tahu untuk menjauhkan diri daripada menjadi mangsa sindiket penipuan ini,” katanya.

Acryl Sani turut menegaskan pihaknya tidak akan meminta butiran peribadi seperti akaun bank menerusi panggilan telefon bagi tujuan siasatan sebaliknya keterangan akan diambil secara bersemuka di balai polis.


Kenderaan elektrik, OKU dikecualikan bayaran fi lesen kenderaan motor

Menteri Pengangkutan Datuk Seri Dr Wee Ka Siong dalam kenyataan hari ini berkata kenderaan motor elektrik akan menikmati pengecualian itu bermula 1 Jan 2022 hingga 31 Dis 2025.

“Pengecualian fi LKM hanya diberikan kepada kenderaan EV sama ada dikuasakan oleh bateri atau ‘fuel cell’ (sel bahan api),” katanya dan menambah permohonan untuk pengecualian itu akan bermula esok (15 Feb).

Wee berkata pengecualian itu tidak terpakai untuk kenderaan hibrid yang masih mempunyai enjin pembakaran dalaman sama ada dengan sumber petrol atau diesel.

Mengenai kenderaan motor milik OKU, Wee berkata pengecualian fi LKM sepenuhnya hanya terpakai kepada kenderaan motor yang telah diubah suai khas untuk kegunaan OKU.

“Kenderaan motor terbabit yang layak hendaklah didaftarkan dan dilesenkan atas nama individu OKU berkaitan dan OKU hendaklah berdaftar serta mempunyai kad OKU yang dikeluarkan oleh Jabatan Kebajikan Masyarakat (JKM),” katanya.

Beliau berkata pengecualian juga dipanjangkan kepada kenderaan motor yang didaftarkan dan dimiliki oleh ibu bapa atau penjaga berdaftar dan mempunyai anak OKU serta suami atau isteri yang mempunyai pasangan OKU, dengan syarat OKU terbabit juga telah berdaftar dengan JKM.

Wee berkata mana-mana pemilik kenderaan yang layak dengan pengecualian berkenaan dan telah memiliki lesen kenderaan motor sama ada baharu atau diperbaharui selepas 1 Jan 2022, iaitu sebelum tarikh permohonan bagi kedua-dua pengecualian itu dimulakan, boleh menyerahkan semula LKM mereka ke kaunter JPJ dan berhak dibayar dengan rebat.

“Pemilik kenderaan atau wakil boleh hadir dan menyerahkan balik LKM tersebut dan berhak dibayar dengan cara rebat apa-apa amaun sebagaimana ditetapkan. Seterusnya, pemilik kenderaan atau wakil boleh memohon bagi mendapatkan pengecualian LKM semula ke atas kenderaan mereka,” katanya.

Menteri Kewangan Tengku Datuk Seri Zafrul Tengku Abdul Aziz ketika membentangkan Belanjawan 2022 Oktober tahun lepas, mengumumkan bahawa kerajaan akan membayar sepenuhnya Lesen Kenderaan Motor bagi semua kenderaan persendirian milik OKU.

EV juga mendapat rangsangan daripada pelbagai pengecualian menerusi Belanjawan 2022 termasuk pengecualian penuh duti import, duti eksais, cukai jualan dan 100 peratus pengecualian cukai jalan. – BERNAMA


Malaysia catat 26,365 kes demam denggi tahun lalu, terendah sejak sedekad – KP Kesihatan

KUALA LUMPUR, 31 Jan – Malaysia merekodkan sebanyak 26,365 kes demam denggi sepanjang 2021 iaitu penurunan sebanyak 70.8 peratus berbanding 90,304 kes tahun sebelumnya (2020), kes terendah sejak sedekad lalu.

Ketua Pengarah Kesihatan Tan Sri Dr Noor Hisham Abdullah berkata dalam tempoh sama kematian disebabkan demam denggi juga menurun daripada 145 kematian pada 2020 kepada 20 kematian tahun lepas.

“Faktor utama penurunan kes denggi tersebut masih belum dapat ditentukan, namun begitu denggi kekal sebagai ancaman kesihatan awam di Malaysia ketika pandemik COVID-19,” katanya dalam satu kenyataan di sini hari ini.

Bagaimanapun katanya, berdasarkan data dan trend penyakit demam denggi sebelum ini, KKM mendapati terdapat lonjakan kes demam denggi pada 2010, 2015 dan 2019.

“Oleh demikian, kes demam denggi dijangka akan meningkat semula pada 2024 atau 2025, dengan insiden dijangkakan lebih tinggi daripada jumlah kes dicatatkan pada 2019,” katanya.

Berkongsi kisah kejayaan kawalan denggi di negara ini, Dr Noor Hisham berkata, ia berfokus kepada langkah kesihatan awam terutama pengesanan awal dan pengurusan vektor memandangkan setakat ini belum ada mekanisme berkesan mengatasi virus denggi.

Antaranya mewartakan penyakit denggi di bawah undang-undang Malaysia sejak 1988, menambah baik kaedah pemakluman sistem dalam talian, iaitu e-Notifikasi dan eDengue, mengenal pasti sistem maklumat penjagaan kesihatan secara digital dan membangun sistem pemetaan risiko bagi memudahkan perancangan aktiviti kawalan vektor di lapangan.

Katanya lagi, dari aspek pengurusan vektor, Malaysia adalah negara kedua di dunia selepas Australia yang mengendalikan kawalan denggi dengan memanfaatkan kebaikan nyamuk Wolbachia sejak 2019 berikutan penemuan positif daripada kajian tempatan.

“Walaupun pada masa ini terdapat vaksin denggi di pasaran, namun Malaysia tidak memenuhi kriteria yang telah disarankan oleh WHO yang menetapkan kadar seroprevalensi denggi sekurang-kurangnya 80 peratus pada usia sembilan tahun untuk dipertimbangkan di bawah program imunisasi kebangsaan.

“Selain itu, tiada alat domestik yang benar-benar berkesan untuk melindungi masyarakat semasa waktu puncak nyamuk Aedes menggigit, contohnya kelambu, vest dan sebagainya,” katanya.

Bagi perancangan masa depan, beliau berkata Bahagian Kawalan Penyakit telah bekerjasama dengan dua rakan kongsi antarabangsa untuk melaksanakan Sistem Amaran Awal, Amaran dan Tindak Balas (EWARS) dan Sistem Ramalan Denggi Berasaskan Satelit Model (DMOSS).

Katanya kerjasama ini bertujuan meneroka prospek untuk menggabungkan amaran awal dan ciri-ciri ramalan sistem pengawasan denggi kebangsaan bagi meningkatkan kesiapsiagaan dan aktiviti pencegahan yang lebih intensif.

KKM juga menasihati orang ramai mencegah penularan denggi di peringkat isi rumah termasuk penghapusan tempat pembiakan nyamuk Aedes; perlindungan daripada gigitan nyamuk mengikut kapasiti individu dan mendapatkan rawatan awal sekiranya mengalami simptom demam denggi seperti demam, sakit otot dan sendi, sakit belakang dan ruam.- BERNAMA


KPDNHEP patahkan cubaan seludup 17,000 kg minyak masak

KOTA BHARU 10 Ogos – Kementerian Perdagangan Dalam Negeri dan Hal Ehwal Pengguna (KPDNHEP) Kelantan menggagalkan cubaan menyeludup keluar 17,000 kilogram (kg) minyak masak paket bersubsidi ke negara jiran selepas menahan sebuah lori di sebuah stor di Kampung Belukar, Pasir Mas, dekat sini, semalam.

Timbalan Pengarah Penguat kuasa (Operasi) KPDNHEP Putrajaya Shamsul Nizam Khalil berkata, rampasan dilakukan pihaknya bersama Pasukan Marin Wilayah 3 Pengkalan Kubor dan Batalion 8 Pasukan Gerakan Am menerusi serbuan yang dilakukan pada 12.30 tengah hari.

Beliau berkata operasi itu dilaksanakan hasil daripada maklumat risikan daripada Seksyen Perisikan KPDNHEP Putrajaya ke atas sebuah premis pemborong dan pembungkus minyak masak di Melaka.

“Pasukan telah mengenal pasti sebuah lori yang mencurigakan dan disyaki digunakan oleh sindiket untuk mengangkut minyak masak bagi tujuan menjalankan aktiviti penyelewengan minyak masak bersubsidi. Hasil maklumat mendapati lori berkenaan digunakan untuk mengangkut minyak masak ke Kelantan.

“Pemeriksaan oleh pasukan serbuan telah menemukan 17,000 kg minyak masak paket bersubsidi satu kilogram berada di dalam lori dan sejumlahnya telah dipindahkan ke dalam stor tersebut.

“Hasil siasatan awal, stor tersebut disyaki digunakan sebagai tempat penyimpanan dan transit sebelum pihak sindiket menjalankan aktiviti penyeludupan ke negara jiran,” katanya dalam satu kenyataan, di sini hari ini.

Shamsul Nizam berkata, modus operandi sindiket ini adalah mendapatkan bekalan minyak masak bersubsidi daripada syarikat pembekal di Melaka dan sekitar Lembah Klang dengan menggunakan lesen daripada syarikat lain.

“Berdasarkan dokumen yang dijumpai, minyak masak ini sepatutnya dihantar ke sebuah pemborong di Melaka, namun didapati ia telah diseleweng dan dibawa masuk ke Kelantan dan dipercayai untuk tujuan penyeludupan ke negara jiran,” katanya.

Beliau berkata selain rampasan minyak, anggotanya turut menahan dua lelaki yang dikenal pasti pemandu dan kelindan lori tersebut bagi membantu siasatan.

“Siasatan lanjut akan diteruskan untuk mengenal pasti pemilik premis dan suspek utama yang terlibat dalam kes ini. Kes disiasat mengikut Seksyen 21 Akta Kawalan Bekalan 1961, Seksyen 20 (1) Akta Kawalan Bekalan 1961 dan Peraturan 9 (2) Peraturan-Peraturan Kawalan Bekalan 1974,” katanya.


Henti sementara aktiviti di kawasan berisiko tanah runtuh, kepala air – KP Bomba

BENTONG, 20 Okt – Jabatan Bomba dan Penyelamat Malaysia (JBPM) menasihatkan agar segala aktiviti di kawasan berisiko terjadinya kepala air dan tanah runtuh dihentikan buat sementara ketika negara sedang mengalami peralihan ke Monsun Timur Laut.

Ketua Pengarah JBPM Datuk Seri Mohammad Hamdan Wahid berkata agensi atau mana-mana badan yang mengawal selia tempat berkenaan termasuk pemilik pusat peranginan di tepi sungai perlu menghentikan aktiviti di kawasan terbabit bagi mengelak pengunjung terperangkap jika berlakunya bencana.

Beliau berkata bagi individu yang masih ingin melakukan aktiviti seperti mendaki atau berkhemah di kawasan berisiko itu dinasihatkan membawa alat komunikasi supaya boleh memberitahu lokasi mereka dengan tepat kepada pasukan penyelamat jika terjadi sesuatu tidak diingini.

“JBPM telah melakukan program libat urus dengan pemimpin tempatan di kawasan bukan hotspot banjir bagi memastikan jabatan berkenaan lebih bersedia bagi menghadapi Monsun Timur Laut yang dijangka bermula pertengahan bulan hadapan sehingga Mac tahun depan,” katanya.

Mohammad Hamdan berkata melalui program itu pemimpin tempatan boleh menyalurkan maklumat mengenai kenaikan paras air sungai, keadaan cerun dan situasi hujan di kawasan mereka kepada JBPM sebagai langkah persediaan.

“Pada tahun lepas kita tidak sangka kawasan seperti Taman Sri Muda di Selangor, Bentong (Pahang) dan Maran (Terengganu) akan mengalami banjir besar dan kejadian tanah runtuh serta kepala air, jadi tahun ini saya percaya kita lebih bersedia untuk menghadapi segala kemungkinan,” katanya.

Beliau berkata cuti anggota bomba di negeri pantai timur akan dibekukan mulai pertengahan bulan hadapan sehingga hujung Disember bagi menghadapi banjir yang dijangka berlaku, dan hanya hal kecemasan diberikan pertimbangan untuk bercuti.

Sementara itu, Timbalan Ketua Pengarah Bahagian Pelaksanaan Operasi Agensi Pengurusan Bencana Negara (NADMA) Meor Ismail Meor Akim berkata pihak NADMA telah selesai mengadakan enam bengkel mengenai pengurusan banjir di seluruh negara melibatkan zon utara, selatan, tengah, timur, Sabah dan Sarawak.

“Ada beberapa lagi bengkel NADMA belum selesai, tetapi dari segi persiapannya kita telah bersedia,” katanya yang turut hadir pada program latihan tersebut.

Mengenai latihan berkenaan, Meor Ismail berkata ia melibatkan latihan tiga simulasi kecemasan membabitkan kemalangan kenderaan, kebocoran bahan kimia berbahaya dan tanah runtuh bagi melihat tahap kesiapsiagaan semua agensi berkaitan.

“Kira-kira 400 individu daripada Kementerian Kesihatan, Lembaga Lebuhraya Malaysia (LLM), JBPM Pahang dan NADMA terlibat dalam latihan ini yang boleh disifatkan amat berjaya,” katanya.


COVID-19: Negeri Sembilan dan Sarawak catat kebolehjangkitan harian tertinggi semalam

KUALA LUMPUR 18 Feb. – Negeri Sembilan dan Sarawak mencatatkan kadar kebolehjangkitan (Rt) COVID-19 harian tertinggi negara, iaitu masing-masing pada 1.06 setakat semalam, kata Ketua Pengarah Kesihatan Tan Sri Dr Noor Hisham Abdullah.

Berdasarkan infografik yang dikongsikan menerusi akaun Twitter beliau, Pulau Pinang merekodkan Rt kedua tertinggi iaitu pada 0.99, diikuti Kelantan dan Melaka (0.96), manakala Selangor, Perak serta Kedah masing-masing mencatatkan Rt 0.93.

Negeri-negeri lain pula merekodkan bacaan di bawah 0.90 iaitu Terengganu (0.89), Johor (0.87), Kuala Lumpur (0.81), Putrajaya dan Perlis (0.76), Pahang (0.73) dan Labuan yang mencatatkan Rt 0.51.


PM Anwar sangkal dakwaan rumah terbuka di tiga negeri kerana PRN

PETALING JAYA, 21 April – Perdana Menteri Datuk Seri Anwar Ibrahim hari ini menyangkal dakwaan penganjuran Majlis Rumah Terbuka Malaysia MADANI di Kedah, Kelantan dan Terengganu kerana negeri-negeri berkenaan bakal menghadapi Pilihan Raya Negeri (PRN).

“Negeri banyak, semua, Selangor ada… Tidak, tidak (bukan hanya negeri pembangkang),” katanya ringkas kepada pemberita di Masjid As-Salam, Pangsapuri Petaling Perma, di sini hari ini.

Semalam, Jabatan Perdana Menteri (JPM) memaklumkan Majlis Rumah Terbuka Malaysia Madani bersama Perdana Menteri sempena sambutan Aidilfitri 2023 akan diadakan di tiga negeri iaitu Kedah pada 29 April, diikuti Kelantan (12 Mei) dan Terengganu (13 Mei) selain Anwar dijangka menghadiri tiga lagi majlis rumah terbuka di Selangor, Pulau Pinang dan Negeri Sembilan.

Beliau yang tiba di masjid berkenaan pada kira-kira 1 tengah hari turut diiringi Ahli Dewan Undangan Negeri Taman Medan Shamsul Firdaus Mohamed Supri.

Anwar dan jemaah turut mendengar khutbah bertajuk ‘Meraih Hasil Tarbiah Ramadan’ yang disampaikan Ketua Biro Dakwah masjid berkenaan Mohamad Firdaus Mahad.

Selesai menunaikan solat Jumaat yang diimamkan Mohamad Firdaus, Perdana Menteri meluangkan masa bersalaman serta beramah mesra dengan beberapa jemaah sebelum meninggalkan masjid itu kira-kira pukul 2.15 petang.


Jubah ‘konvo’ pandu lalu

AYER KEROH 7 Dis – Universiti Teknikal Malaysia Melaka (UTeM) mengambil inisiatif melaksanakan proses pengedaran jubah kepada graduan secara pandu lalu sempena Majlis Konvokesyen ke-16 UTeM.

Jubah-jubah tersebut akan dipakai oleh kumpulan graduan bagi Majlis Konvokesyen ke 16 UTeM yang akan diadakan pada 9 hingga 12 Disember 2021 melibatkan sebanyak lapan sesi.

Ketua Pegawai Operasi (COO) UTeM, Masdzarif Mahat, berkata kaedah ini bertujuan mengurangkan kesesakan fizikal di dalam dewan semasa proses pengambilan jubah seperti amalan sebelum ini.

Jelasnya, kaedah ini adalah selari dengan amalan norma baharu yang mana dapat mengurangkan kontak secara fizikal sesama graduan sewaktu pengambilan jubah bagi tujuan persiapan mereka.

Katanya, kaedah baharu ini sememangnya memberikan kemudahan kepada kumpulan graduan, dapat menjimatkan banyak masa di samping meningkatkan keberkesanan operasi UTeM kerana ianya mengambil masa selama 2 minit sahaja edaran bagi setiap graduan.

Sementara itu, Penolong Pendaftar Kanan, Bahagian Pengurusan Akademik (BPA) UTeM Sahhizam Maamin berkata, peringkat permulaan, graduan perlu membuat permohonan jubah secara dalam talian dan perlu menyelesaikan sebarang tunggakan bayaran yuran semasa pengajian.

Katanya, graduan dikehendaki memilih saiz jubah di dalam sistem yang dibangunkan dan seterusnya mencetak slip permohonan tersebut seterusnya menyerahkan slip permohonan jubah kepada petugas semasa proses pengambilan jubah.

“Kumpulan graduan tidak perlu turun dari kenderaan masing-masing kerana petugas akan menyerahkan jubah, pas masuk, pas kenderaan dan cenderahati kepada graduan,” katanya lagi.

Dalam pada itu, Penolong Pendaftar Kanan BPA UTeM, Siti Salwah Ahmad menyatakan proses pengedaran ini dibuka selama 4 hari berturut-turut iaitu 2 hingga 5 Disember lalu dan secara keseluruhannya proses operasi berjalan dengan lancar tanpa sebarang kesesakan.

Ujarnya, ianya berjalan seperti mana yang telah dirancang sebulan sebelumnya oleh kumpulan kami dan kerjasama hebat daripada semua ahli kumpulan staf memudahkan lagi operasi mencapai objektif yang dihasratkan.


Kerajaan kaji skim pencen tentera bersara awal – PM

BERA 28 Ogos – Kerajaan sedang mengkaji skim pencen kepada anggota tentera yang bersara awal bagi menjaga kebajikan veteran tentera di negara ini.

Perdana Menteri Datuk Seri Ismail Sabri Yaakob berkata, kajian mengenai pemberian pencen itu sedang dilakukan oleh Ketua Setiausaha Kementerian Pertahanan Datuk Seri Muez Abd Aziz dan Markas ATM.

Ini kerana, menurutnya, ia perlu merangkumi semua aspek termasuk kadar bayaran secara pro rata mengikut tempoh perkhidmatan dan sebab mereka berpencen awal.

“Perkara ini melibatkan aspek kewangan dan apabila (kajian) selesai, Menteri Pertahanan baharu (Datuk Seri Hishammuddin Tun Hussein) akan membawanya ke Kabinet,” katanya dipetik laporan Bernama hari ini.

Beliau berkata demikian pada sidang media selepas menyaksikan Eksesais Para Predator Siri 1/2021 di Kampung Batu Bor di sini hari ini.

Ketetapan tentera buat masa ini ialah pencen hanya diterima oleh mereka yang berkhidmat selama 21 tahun, menyebabkan mereka yang memilih untuk berpencen awal tidak menikmati manfaat itu.


Sambutan Hari Seniman hargai sumbangan P.Ramlee, seniman negara

KUALA LUMPUR, 22 Mac – Hari Seniman Negara yang disambut hari ini sempena tarikh kelahiran Allahyarham Tan Sri P. Ramlee bukan sahaja bertujuan memperingati jasa dan sumbangan seniman agung tanah air itu, malah merupakan salah satu landasan untuk memperkukuh peranan seni serta budaya.

Di PERAK, sambutan diadakan di Auditorium Jabatan Kebudayaan dan Kesenian Negara di Ipoh dan dihadiri Pengerusi Jawatankuasa Perumahan, Kerajaan Tempatan dan Pelancongan Negeri Datuk Nolee Ashilin Mohamed Radzi.

Turut hadir Timbalan Setiausaha Bahagian, Bahagian Dasar Kebudayaan, Kementerian Pelancongan, Seni dan Budaya Munawati Yaacob serta Penolong Pengarah Jabatan Penerangan Perak Hasan Ashaari Abu Bakar.

Nolee Ashilin berkata sambutan itu dapat mewujudkan masyarakat yang memiliki jati diri serta menghargai seni budaya negara tanpa mengira bangsa khususnya ke aras penyatuan Keluarga Malaysia.

“Program hari ini sangat signifikan, kita meraikan penggiat-penggiat seni tempatan yang dilihat adalah seniman dalam bidang masing-masing,” katanya pada sidang media selepas merasmikan sambutan itu.

Di PAHANG, sambutan diadakan di Auditorium Darul Makmur Kompleks Penyiaran Sultan Haji Ahmad Shah Kuantan, di Kuantan dengan dihadiri ahli Persatuan Pertubuhan Karyawan Seni Pahang, Majlis Seni Mempertahankan Diri Pahang, Anak Kayan, Kumpulan Muzik Asli Gemala Sari dan Persatuan Seni Silat Cekak Malaysia Pahang.

Pengerusi Jawatankuasa Sains, Teknologi, Inovasi, Komunikasi dan Multimedia Pahang Datuk Mohammad Fakhruddin Mohd Ariff dalam ucapan perasmiannya berkata seniman memainkan peranan dalam membentuk sahsiah masyarakat terutama dalam dunia serba mencabar ketika ini.

Di MELAKA, sambutan dalam skala kecil sangat bermakna lebih-lebih lagi buat pelakon Wan Maimunah Wan Abdul Aziz, penggiat kebudayaan Peranakan Baba dan Nyonya Tan Chai Eng serta Penggiat Kebudayaan Peranakan Chetti S. T. Rajah Jan, kerana menerima sumbangan daripada Exco Perpaduan, Penerangan, Tenaga Kerja dan Hal Ehwal Pengguna negeri Ngwe Hee Sem.

Terdahulu Ngwe dalam ucapannya berkata penghargaan yang diberikan kepada veteran bertujuan menghargai sumbangan mereka dalam usaha mengangkat seni budaya di Melaka tidak kira di pentas lakonan atau teater.

Di PERLIS, seramai 22 seniman diraikan oleh Exco Teknologi Maklumat & Komunikasi negeri Rozieana Ahmad yang turut berharap lebih ramai anak muda berminat menceburi bidang seni yang mempunyai cabang luas termasuk nyanyian, lakonan atau lukisan.

“Dengan penglibatan anak muda diharap ia dapat meningkatkan lagi industri seni negara,” katanya ketika berucap pada majlis sambutan Hari Seniman peringkat negeri Perlis.- BERNAMA


Polis saman pemandu lori bawa 48 pekerja positif COVID-19, siasat majikan

SUNGAI PETANI 14 Jun – Polis mengenakan saman serta-merta terhadap seorang pemandu lori selepas didapati membawa sekumpulan pekerja asing yang didapati positif COVID-19 secara terbuka di sekitar bandar ini seperti tular di media sosial petang semalam.

Ketua Polis Daerah Kuala Muda Asisten Komisioner Adzli Abu Shah berkata, sebaik menerima maklumat kejadian itu pada kira-kira 5 petang, pihaknya segera bertindak dan berjaya mengesan serta menahan lori terbabit di Sungai Lalang, Bedong dekat sini.

“Lori itu dalam perjalanan pulang dari PKD (Pejabat Kesihatan Daerah) Kuala Muda menuju ke asrama sebuah kilang pemprosesan ayam di Sungai Lalang.

“Hasil pemeriksaan, terdapat seramai 48 individu didapati positif COVID-19 berada di dalam lori tersebut dalam keadaan tangan memakai gelang kuarantin,” menurutnya dalam kenyataan malam ini.

Video berdurasi 19 saat serta beberapa gambar lori yang padat dengan pekerja bergelang merah jambu itu tular di Facebook dan mendapat pelbagai reaksi daripada warganet.

Adzli berkata sebelum video itu tular, kes positif COVID-19 telah dikesan di kilang pemprosesan ayam terbabit dan PKD Kuala Muda mengarahkan sejumlah 135 pekerja kilang yang positif hadir bagi tujuan siasatan serta memakai gelang kuarantin.

“Pihak majikan telah mengatur sebuah lori khusus untuk membawa kesemua 135 kes positif dengan tiga trip perjalanan ke PKD Kuala Muda… lori dinaiki 48 individu yang ditahan tadi ialah kumpulan dalam trip yang ketiga,” katanya.

Beliau berkata pihaknya bertindak mengenakan saman terhadap pemandu lori berusia 51 tahun itu mengikut Seksyen 23(2) Akta Pengangkutan Jalan 1987 kerana menggunakan Lesen Kenderaan Motor (LKM) bagi tujuan lain.

Selain itu, pihaknya membuka kertas siasatan terhadap pengurus (majikan) kilang tersebut yang berumur 43 tahun mengikut Seksyen 22(b) Akta Pencegahan dan Pengawalan Penyakit Berjangkit 1988 kerana tidak mematuhi perintah yang dikeluarkan pegawai yang diberi kuasa.

“Majikan itu juga akan disiasat mengikut Seksyen 270 Kanun Keseksaan kerana perbuatan cuai atau jahat yang mungkin menyebabkan jangkitan apa-apa penyakit yang berbahaya kepada nyawa,” katanya.


Fokus saya adalah pada pemulihan ekonomi Malaysia – Tengku Zafrul

KUALA LUMPUR, 30 Nov – Beliau bukan seorang ahli politik dan tidak pernah cenderung ke arah itu, tokoh bank dan kini merupakan Menteri Kewangan, Tengku Datuk Seri Zafrul Tengku Aziz tekad untuk kekal sebagai seorang ahli teknokrat dan akan terus memastikan kehidupan dan mata pencarian rakyat negara ini dilindungi terutama dalam situasi penularan pandemik kesihatan pada masa ini.

“Saya tidak berminat untuk menyertai mana-mana parti politikpun dan sebagaimana yang anda tahu, pada masa ini saya bukan ahli mana-mana pihak,” kata beliau ketika ditanya sekiranya beliau berminat untuk menyertai politik dan seterusnya menjadi wakil rakyat.

“Saya ingin memberi tumpuan bagaimana saya boleh membantu Malaysia memerangi COVID-19 dan meningkatkan kedudukan ekonomi kita. Jadi, fokus saya sekarang ialah terhadap ekonomi,” kata Tengku Zafrul kepada Bernama dalam satu temu bual baru-baru ini.

“Oleh itu, buat masa ini, saya tidak berminat untuk menyertai mana-mana parti politik,” kata beliau yang percaya akan kemampuannya dalam membangunkan ekonomi negara yang terjejas oleh pandemik kesihatan tanpa perlu berpolitik.

Ekonomi Malaysia telah menunjukkan tanda-tanda pemulihan dengan penguncupan -2.7 peratus pada suku ketiga 2020 berbanding -17.1 peratus pada suku kedua, mengambilkira tempoh tujuh minggu Perintah Kawalan Pergerakan (PKP) bermula 18 Mac yang dikuatkuasa bagi membendung penularan COVID-19.

Kerajaan telah melonggarkan sekatan PKP pada 4 Mei dan perniagaan dibenarkan menyambung operasi mengikut sektor dengan Prosedur Operasi Standard (SOP) yang ketat. Berikutan itu, kadar pengangguran telah menurun kepada 4.6 peratus pada September daripada 5.3 peratus pada Mei tahun ini.

Pelbagai pakej rangsangan juga telah diperkenalkan iaitu Pakej Rangsangan Ekonomi Prihatin Rakyat (PRIHATIN), Prihatin SME+, Pelan Jana Semula Ekonomi Negara (PENJANA) dan Kita Prihatin, keseluruhannya bernilai RM305 bilion setakat ini.

Menerusi catatan di Facebook, Tengku Zafrul menjelaskan bahawa inisiatif itu bukan cadangannya tetapi datang daripada penggubal undang-undang itu sendiri semasa sesi perbahasan di parlimen.

“Kesemua penambahbaikan yang diumumkan adalah hasil cadangan daripada ahli-ahli Yang Berhormat (YB) sendiri, baik daripada kerajaan mahupun pihak pembangkang,” kata beliau.

“Contohnya, cadangan untuk memanjangkan pemberian khas secara ‘one-off’ kepada petugas barisan hadapan yang diiktiraf di bawah Agensi Pengurusan Bencana Negara (NADMA) telah dibangkitkan oleh, antara lain, YB Pontian, YB Ipoh Barat, YB Hulu Rajang dan YB Lembah Pantai, kesemuanya daripada parti politik yang berbeza,” kata Tengku Zafrul.

Keputusan untuk memanjangkan bantuan dibuat setelah mengambil kira hujahan-hujahan di parlimen seperti gelombang ke-3 COVID-19 yang kian menular dan pelaksanaan Perintah Kawalan Pergerakan Bersyarat (PKPB) di beberapa negeri.

Begitu juga penambahan pemberian program eBelia daripada RM50 kepada RM100, dan perluasannya kepada 1.1 juta mahasiswa di Institut Pengajian Tinggi (IPT) dan IPT Swasta.

“Seperti yang saya sebut ketika penggulungan tempoh hari, peranan Kerajaan adalah untuk sentiasa mengimbangi kepentingan-kepentingan yang pelbagai – baik dari segi implikasi kos, memastikan penerima adalah yang benar-benar memerlukannya, implikasi kepada pasaran atau penarafan ekosistem perbendaharaan negara. Saya akui, ia bukan sesuatu yang mudah.”


Pesakit kanser, meningkat saban tahun

Pengarah Urusan, Persatuan Kanser Kebangsaan Malaysia (NCSM) Dr M Murallitharan berkata, pada waktu ini, jumlah pesakit kanser yang direkodkan dalam negara adalah seramai lebih 100, 000 orang.

“Sebelum ini kebanyakkan pesakit kanser direkodkan berumur dalam lingkungan 40-an tetapi kini trend peningkatan direkodkan antara mereka yang berusia lewat 20-an awal 30-an, ia amat membimbangkan.

“Malah, untuk pengetahuan jumlah orang yang hidup dengan kanser sama ada tengah berjuang, sedang dirawat, mahupun sudah pulih daripada kanser lebih 100, 000,” katanya.

Majlis disempurnakan Exco Kesihatan dan Anti Dadah Negeri Dr Muhamad Akmal Saleh, dan hadir sama Pegawai Eksekutif Perbadanan Kemajuan Tanah Adat Melaka (PERTAM) Datuk Mohd Ridhwan Mohd Ali dan Pengerusi Pendika, Amir Mamat.

Menurutnya, meskipun beberapa kanser antaranya kanser payu dara, usus dan paru-paru menunjukkan peningkatan namun kanser pangkal rahim yang amat ditakuti kaum wanita memperlihatkan penurunan.

“Untuk wanita kanser pangkal rahim paling tinggi tetapi kita boleh lihat penurunan dalam tempoh 10 tahun selepas menggunakan vaksin HPV,” katanya.

Mengulas lanjut, sebagai badan bukan kerajaan (NGO) yang berjuang bersama-sama pesakit kanser ini, pihaknya bercadang akan menganjurkan program satu negeri satu daerah.

“Menerusi program ini, kita akan fokuskan hanya satu daerah dan lakukan saringan sama ada tiga atau empat kali bersama dengan program kesedaran yang lain.


Individu tak puasa boleh didenda RM1,000, dipenjara

Timbalan Ketua Menteri I Pulau Pinang Datuk Ahmad Zakiyuddin Abdul Rahman berkata menurut Seksyen 15 Enakmen Undang-Undang Jenayah Syariah Negeri Pulau Pinang 1996, individu terlibat boleh didenda tidak melebihi RM1,000 atau penjara tidak melebihi enam bulan atau kedua-duanya sekali bagi kesalahan pertama.

Beliau yang juga Yang Dipertua Majlis Agama Islam Negeri Pulau Pinang (MAINPP) berkata bagi kesalahan kedua atau berikutnya boleh didenda tidak melebihi RM2,000 atau dipenjarakan tidak melebihi setahun atau kedua-duanya sekali.

“Sepanjang bulan puasa nanti, Pulau Pinang akan menganjurkan kempen hormati Ramadan dengan mengadakan operasi bersepadu iaitu antara manifestasi kesungguhan pentadbiran Islam negeri ini untuk mengajak umat Islam agar sama-sama memuliakan bulan suci.

“Objektif operasi bersepadu itu bertujuan meningkatkan kesedaran umat Islam di samping membanteras tindakan tidak menghormati Ramadan seperti sengaja makan atau minum di khalayak ramai tanpa sebarang halangan atau uzur syar’ie,” katanya dalam kenyataan hari ini.

Ahmad Zakiyuddin berkata mengikut Seksyen 15, tindakan juga boleh diambil terhadap mana-mana individu yang menjual kepada orang Islam apa-apa makanan, minuman, rokok atau benda lain yang seumpamanya untuk dimakan, diminum atau dihisap serta-merta dalam tempoh wajib berpuasa ketika Ramadan.

Katanya selain itu, tindakan boleh dikenakan terhadap individu Islam yang secara terbuka atau berada di tempat awam yang didapati minum atau menghisap rokok atau benda lain yang seumpamanya.

“Operasi itu akan dijalankan oleh Jabatan Hal Ehwal Agama Islam Pulau Pinang (JHEAIPP) dengan kerjasama agensi-agensi seperti Majlis Bandaraya Pulau Pinang (MBPP), Majlis Bandaraya Seberang Perai (MBSP), Jabatan Kesihatan Negeri Pulau Pinang dan Bahagian Pengurusan Halal JHEAIPP,” katanya.

Beliau berkata setakat ini, JHEAIPP telah mengenal pasti kira-kira 120 lokasi panas dan operasi akan turut memberi tumpuan terhadap aspek kebersihan premis dan pengendalian makanan, pematuhan syarat-syarat permohonan lesen serta lain-lain yang berkaitan mengikut peruntukan undang-undang dan peraturan-peraturan yang berkuat kuasa.

“Kami berharap dengan operasi bersepadu ini mampu menimbulkan kesedaran buat umat Islam Pulau Pinang untuk menjadikan Ramadan pada tahun ini adalah Ramadan yang terbaik untuk semua,” katanya. – BERNAMA


Pakej penginapan dan hadiah misteri untuk pengunjung bertuah A’Famosa Iftar Buffet

BUKAN saja rambang mata memilih lebih 100 juadah berbuka ditawarkan A’Famosa Iftar Buffet, malah pengunjung bertuah berpeluang membawa pulang hadiah misteri dan pakej penginapan di pusat percutian tumpuan negeri Melaka itu.

“Pakej ini dibuka sehingga 22 Mei, dari jam 6.30 petang hingga 9 malam dan pengunjung bertuah akan menerima pakej penginapan beserta hadiah misteri selepas memberikan maklum balas menerusi imbasan kod QR,” katanya kepada Melaka Hari Ini.

Tambahnya, promosi tempahan buat pengunjung terawal kini dibuka sehingga 4 April depan dengan bayaran RM50 buat kanak-kanak dan warga emas manakala RM65 untuk dewasa.

“Selepas tarikh itu harga kemasukan dikekalkan kepada kadar biasa iaitu RM85 buat dewasa manakala RM60 bagi kanak-kanak dan warga emas,” katanya.

Orang ramai merancang untuk berbuka puasa dalam suasana eksklusif yang diwarnakan dengan persembahan bunga api boleh membuat tempahan awal dengan menghubungi  Muhammad di talian 019-600 3500.


P.136 Tangga Batu milik PN

Sementara itu, calon Pejuang Ghazali Abu dan calon Bebas Shahril Mahmood masing-masing hilang wang pertaruhan apabila sekadar meraih 702 dan 267 undi.

Untuk rekod, Parlimen Tangga Batu mempunyai 115,998 pengundi berdaftar membabitkan empat Dewan Undangan Negeri (DUN) iaitu Sungai Udang, Pantai Kundor, Paya Rumput dan Klebang.


KKM akan siasat dakwaan wujud kempen saringan darah palsu perdaya warga emas

PUTRAJAYA, 8 Mei – Kementerian Kesihatan (KKM) akan menjalankan siasatan segera berhubung dakwaan wujud kempen saringan darah palsu bermotifkan penjualan produk kesihatan tambahan yang menyasarkan golongan warga emas.

“Sebarang kempen kalau dikenal pasti palsu, kita mesti siasat segera dan kenakan tindakan sewajarnya. Tindakan undang-undang adalah di bawah bidang kuasa PDRM.

“Kita tidak mahu rakyat terutama golongan warga emas jadi mangsa dan terpedaya dengan kempen seumpama ini,” katanya kepada pemberita di Majlis Rumah Terbuka Hari Raya Aidilfitri Perdana Menteri dan Anggota Jemaah Menteri 2022 di Seri Perdana hari ini.

Beliau berkata demikian ketika mengulas laporan khas sebuah akhbar tempatan tentang kegiatan ejen jualan langsung yang menganjurkan kempen saringan darah di Lembah Klang bagi memperdaya golongan warga emas untuk membeli produk makanan kesihatan tambahan keluaran syarikat terbabit.- BERNAMA


‘Bot cinta’ imbau kenangan awal perkahwinan – KM

PENGKALAN RAMA 12 Dis- “Menaiki ‘bot cinta’ ini seakan mengimbau dan mengingat kembali awal perkahwinan saya satu ketika dahulu,” ujar Ketua Menteri, Datuk Seri Utama Sulaiman Md Ali.

Beliau terdahulu menaiki bot Everlasting Love Melaka River Cruise itu bersama isterinya Datin Seri Utama, Munira Yusop menyusuri Sungai Melaka selama hampir satu jam.

Menurut Sulaiman, pakej terbaharu yang diperkenalkan itu disifatkan cukup unik dan mampu menyuntik suasana romantik buat mana-mana pasangan untuk meraikan sambutan ulang tahun dan sebagainya.

“Pakej yang ditawarkan sangat menarik, berbaloi dan pelancong perlu merasai sendiri bersama pasangan untuk menikmati makan malam dalam suasana romantis melihat keindahan malam Sungai Melaka.

“Saya rasa seronok dan saya menyarankan kepada mereka yang baru berkahwin, atau yang ingin menyambut ulang tahun perkahwinan untuk memilih pakej ini kerana ia sangat privasi.

“Di dalam (bot) siap disediakan makanan, begitu juga dengan muzik yang dimainkan seiring dengan mood romantis, benar-benar mengimbau kenangan saya sewaktu awal perkahwinan lalu,” katanya dalam sidang media selepas melancarkan Pakej Everlasting Love Melaka River Cruise, malam tadi.

Dalam pada itu, Sulaiman percaya pakej tersebut akan mendapat sambutan yang amat baik daripada orang ramai, baik dalam mahupun luar Melaka.


Dr Amalina pilih Alex sebagai teman hidup

MELAKA 3 Apr. – Pakar bedah kelahiran Malaysia Dr Amalina Che Bakri selamat bergelar isteri kepada Alexander Charles pada 31 Mac lalu.

Menerusi entri di Instagram, anak jati Kota Bharu Kelantan itu memaklumkan majlis perkahwinan yang berlangsung serba ringkas itu diadakan di Masjid Central London.

Dr Amalina yang sebelum ini pernah memegang rekod sebagai individu pertama meraih keputusan 17 A1 dalam peperiksaan Sijil Pelajaran Malaysia (SPM) menzahirkan rasa syukur apabila majlis yang tiga kali tertangguh itu akhirnya dapat direalisasikan.

“Alhamdulillah, majlis pernikahan kami selesai diadakan di Masjid Central London pada 31 Mac lalu. Meskipun tiga kali tertangguh berikutan ‘lockdown’ (di United Kingdom), namun kami lega apabila berjaya mengadakan majlis ringkas dengan dihadiri teman rapat dan ahli keluarga yang mana hanya enam tetamu dibenarkan mengikut peraturan ditetapkan.

“Mengikut perancangan asal, kami ingin mengadakan majlis di Malaysia pada Mac lalu, manakala resepsi di London pula pada Jun depan. Namun, kami terpaksa menunda majlis resepsi ke satu tarikh lain bagi memastikan ramai tetamu dapat hadir.

Dalam perkongsian yang dimuat naik tengah malam tadi, Dr Amalina memuat naik keping fotonya bersama suami di sebuah taman.
Dia turut memuat naik beberapa keping gambar lagi beberapa jam selepas itu.

Dr Amalina dilihat menggayakan busana berwarna putih Cosry, manakala suaminya yang mesra dengan panggilan Alex memakai sut lengkap berwarna hitam dipadankan dengan kemeja putih.

Sementara itu, New Straits Times melaporkan, Dr Amalina turut meluahkan rasa sedih apabila ibunya, Sabariah Hassan tidak dapat hadir menyaksikan hari bahagianya ekoran syarat ketat untuk ke luar negara.

“Saya gembira upacara akad nikah dapat disaksikan ibu menerusi FaceTime. Saya dan suami berharap dapat mengadakan majlis resepsi apabila berpeluang pulang ke Malaysia,” katanya.


Piala AFF: Antara aksi terbaik Harimau Malaya – Pan Gong

KUALA LUMPUR, 4 Jan -Ketua jurulatih Harimau Malaya, Kim Pan Gon, menyifatkan kemenangan 4-1 ke atas Singapura pada perlawanan terakhir Kumpulan B, Piala Persekutuan Bola Sepak ASEAN (AFF) 2022, malam ini, sebagai antara persembahan terbaik anak buahnya.

Jurulatih dari Korea Selatan itu berkata beliau gembira melihat skuad kendaliannya berjaya menampilkan potensi mereka ketika membenam skuad Singa sekali gus mengesahkan slot separuh akhir kejohanan itu di hadapan 65,147 penyokong di Stadium Nasional, Bukit Jalil, di sini.

“Kita boleh lihat semangat mereka (pemain Harimau Malaya). Mereka telah memberi kesungguhan di atas padang, menunjukkan semangat berpasukan yang hebat dan menyajikan perlawanan yang baik kepada peminat malam ini, itu adalah yang paling mengagumkan,” katanya pada sidang media selepas perlawanan di sini.

Katanya, kemenangan tersebut membuktikan bahawa semua kerja keras mereka sejak lima minggu lalu telah membuahkan hasil kerana mereka masih ‘hidup’ dalam kejohanan yang dipanggil ‘Piala Dunia ASEAN’ itu.

Bukan itu sahaja, Pan Gon berkata, beliau gembira melihat pemainnya dapat mengembalikan semula momentum selepas kekalahan kontroversi 0-3 menentang Vietnam, minggu lalu.

“Saya rasa pemain berada di bawah tekanan yang besar (sebelum perlawanan Singapura) kerana mereka perlu beraksi untuk meyakinkan diri mereka sendiri…Saya menggalakkan pemain untuk menikmati suasana perlawanan ini tetapi esok kita mula semula,” katanya.

Sementara itu, ketua jurulatih Singapura, Takayuki Nishigaya, mengakui beliau kecewa dengan keputusan itu selepas gagal membawa pasukan bimbingannya untuk mara ke separuh akhir.

“Ini satu keadaan yang sukar untuk bermain di sini tetapi terdapat banyak ruang untuk diperbaiki memandang terdapatnya potensi untuk meningkat lebih jauh. Bagaimanapun, tahniah Malaysia dan saya ucapkan selamat maju jaya pada peringkat seterusnya,” katanya.

Selaku naib juara Kumpulan B, Malaysia akan berdepan juara Kumpulan A, Thailand, pada peringkat separuh akhir secara timbal balik di Stadium Nasional Bukit Jalil di sini, Sabtu ini dan di Bangkok pada Selasa depan.

Dalam satu lagi saingan separuh akhir, Vietnam, yang menewaskan Myanmar 3-0 pada perlawanan terakhir kumpulan B di Hanoi, malam ini, muncul juara kumpulan dan akan bertemu naib juara Kumpulan A, Indonesia, Jumaat ini dan Isnin depan.